Bizkailab » Bizi-bizi aurten EHMG mintegia: 9. edizioa amaitu berritan, 10.a ari da antolatzen urrian New Yorken\nEkainaren 18 eta 19an egin zen Bilbon Euskal Herria Mugaz Gaindi mintegiaren bederatzigarren edizioa, eta antolatzaileen esanetan “arrakastatsua izan da, bai arlo zientifikoan, bai zabalkuntzan eta baita parte hartzeari dagokionez ere”. Pedro Oiarzabal historialariaren esanetan, entzuleen artean “Euskal Herrira itzuli diren emigrante eta erbesteratuak izan ziren; Argentinatik, AEBetatik, Mexikotik eta Venezuelatik etorriak”, eta hizlariak “Argentina, Kanada, Espainia, Euskal Herria, Italia edo Poloniako unibertsitatetakoak” izan ziren. Mintegia finkatu egin da eta aurten bertan egingo du hamargarren edizioa New Yorken, hiriko Euzko Etxea elkartearen Mendeurreneko ekitaldien baitan.\nBilbao, Bizkaia. Euskal Herria Mugaz Gaindi euskal emigrazio eta Diasporari buruzko mintegiaren bederatzigarren edizioa Bilboko Deustuko Unibertsitatean egin zen iragan ekainaren 18 eta 19an, eta antolatzaileen esanetan, topaketa “arrakastatsua” izan zen. Mintegia Euskal Herritik kanpoko euskal historia eta kulturari buruzko ikasketen topagune bilakatu da.\nHorretarako, ezinbestekoa izan da “erakundeen sostengua”, antolatzaileen aburuz. Horien artean dira “Kanpoan den Euskal Komunitatearentzako Zuzendaritza, UPV-EHU, Deustuko Unibertsitatea, Eusko Ikaskuntza, EuskalKultura.com eta beste zenbait”, Pedro Oiarzabal (Deusto) historialari eta antolakuntza kideak azaldu duenez. “Erakundeen arteko elkarlana eta itzuli diren emigranteen partehartzea funtsezkoak dira”.\nHain zuzen ere, itzuleraren fenomenoa izan zuen hizpide bederatzigarren edizioak eta Oiarzabalen aburuz “mahai gainean jarri du gure gertuko iragana ikertzen jarraitzeko beharra eta emigratu edo erbesteratu zirenen lekukotzak jasotzeko beharra”. Ikerlariaren ustez, “gure iragana eta oraina ulertzeko ezinbestekoa da emigratu eta erbesteratu zirenen historia jasotzea”.\nKINEAGE proiektua Social Innovation in Ageing – The European Award europako sarirako finalisten artean 56837 irakurketa\nKanpo Gaietarako Ministro José Manuel García-Margallok adierazi zuen, DeustoForumen, helburua dela Europako Estatu Batuak lortzea 6963 irakurketa\n“El fiasco europeo: ¿cómo alejarnos del abismo?” hitzaldia. Juan Torres López 4559 irakurketa\nYuri P. Korchagin, EB eta Errusiaren arteko erlazioei buruzko hausnarketa 3988 irakurketa\nEuskal Hiztun Berriak: esperientziak, jarrerak eta identitateak” liburua 3626 irakurketa


Euskal ikerkuntza eta teknologia, COVID-19aren osasun-alertarekin konprometituta | Tecnalia\nErakundeak lanean ari dira, besteak beste, diagnostikoko testen, arnasketa-gailuen, lan-protokoloen eta adimen artifizialeko soluzioen ekoizpenean, laneko segurtasuna bermatzeko.\nRikardo Bueno BRTAko zuzendari nagusia: “Hasiera-hasieratik, BRTAko zentroetako 3500 zientzialari eta teknologo inguruk beren ezagutza eta sormena gure gizartearen zerbitzura jartzeko borondatea erakutsi dute, COVID-19ri erantzuteko”.\nMendaro, 2020ko apirilaren 14a - Euskadiko ikerketa zientifikoa eta teknologikoa pertsonen zerbitzura jartzeko helburuarekin, Basque Research and Technology Alliance - BRTA aliantza osatzen duten zentro teknologikoak eta ikerketa kooperatiboko zentroak elkarlanean ari dira industria-ehunarekin, osasun-agintariekin eta administrazio publikoekin, COVID-19ak sortutako osasun-krisiaren inpaktua murriztera zuzendutako zenbait proiektutan.\nBRTA aliantzaren koordinaziopean, osasun-arloan sortutako premiak hauteman dira, eta zentro teknologikoen arteko lankidetza indartu da, premia horiei erantzun eraginkorra emateko; sinergiak sortu dira, eta elkarlana sustatu da eragileen zientzia- eta ikerketa-jardueran.\nAzken batean, aliantza osatzen duten ikerketa-zentroek euskal osasun-sistemaren zerbitzura hedatzen ari dira haien kapital zientifiko-teknologikoa, esperientzia eta ezagutza, pandemiak planteatu dituen erronkei eta premiei ahalik eta modu eraginkorrenean erantzuteko. Lan hori BRTA aliantzan bildutako zientzia eta teknologiako euskal ekosistemako laborategien lankidetzarekin eta enpresen ekarpenarekin garatzen ari da.\nRikardo Bueno BRTAko zuzendari nagusiaren iritziz, “hasiera-hasieratik, BRTAko zentroetako 3500 zientzialari eta teknologo inguruk beren ezagutza eta sormena gure gizartearen zerbitzura jartzeko borondatea erakutsi dute, COVID-19ri erantzuteko”.\nBuenok ere azpimarratzen du, “ikerketa-zentroen eta zentro teknologikoen sendotasunari esker, osasun-ekipamenduak izateko, birusak detektatzeko analisi gehiago egin ahal izateko, lehen sektorearen jarduera ziurtatzeko eta eguneroko jarduerara bermeekin itzuli ahal izateko konponbideak” ematen ari direla.\n“Ekarpen horietako asko modu koordinatuan garatu dira zentro eta beste eragile batzuen arteko lankidetzan, hala nola osasunaren euskal klusterreko eta beste industria edo zerbitzuetako enpresak, unibertsitatea eta osasun-sistema, Eusko Jaurlaritzaren eta SPRIren babesarekin”, dio Bueno BRTAko zuzendariak.\nBRTAko zentroak bost jarduera-eremu handitan laguntzen ari dira, hala nola, 1) biozientzien arloan analisiak, birus-garraiobideak eta tratamenduak garatzeko; 2) arnasgailuak eta bestelako arnasketa-soluzioak; 3) Big Data eta adimen artifiziala; eta 4) instalazioak eta ekipoak lagatzea eta, azkenik, elikagaien segurtasuna.\nBiozientziak analisien, garraiobide biralen eta tratamenduen garapenerako\nProba analitikoen alorrean, NEIKER zentro teknologikoak koronabirusaren presentzia atzemateko test azkar baten garapenean parte hartzen du. Proiektu horretan, erakundeak bere instalazioak eta gaitasun teknologikoak eskaini ditu, ordubete baino gutxiagoan emaitzak lor ditzakeen eta sentsibilitate eta espezifikotasun handia izan dezakeen atzemate-proba azkarra, erraza eta merkea garatzeko. NEIKER zentroak, halaber, garapen-prozesurako laguntza teknikoa eskainiko du Derioko 3. Euste Biologikorako (NCB-3) instalazioetan. NEIKERen laborategietako espezialistek eta Abereen Osasun Saileko espezialistek erantzun immunearen eta biologia molekularraren arloan duten esperientzia jarriko dute proiektuan, teknikaren errendimendua optimizatzeko.\nBRTA aliantzako kide den erakunde hau, bestalde, denbora errealeko PCR bidezko probak abian jartzeko lan egiten ari da. Horretarako, Pasteur Institutuaren protokolo bat erabiltzen ari da. Irtenbide hori erabilgarria izan liteke kit komertzialak hornitzen ez badira.\nBestalde, TECNALIA zentro teknologikoa ere denbora errealeko PCR bidezko diagnostiko azkarreko proben garapenean lan egiten ari da. Horrez gain, erakundea laguntzen ari da saiakuntza klinikoko fasean dauden gaixotasuna prebenitzeko eta tratatzeko sendagaien fabrikazioan, garapenean eta kalitate-kontrolean.\nCEIT zentro teknologikoa, TECNALIArekin batera eta CIC biomaGUNEren koordinaziopean, pazienteei hartzen zaizkien laginetarako garraiobide biralen prestaketan lan egiten ari da. Laborategian prestatutako antibiotikoen konbinazio batez osatuta daude sistema horiek, eta laginak ospitaleetatik analisi-laborategietara segurtasunez garraiatzeko balio dute.\nBizkaiko Parke Teknologikoan kokatzen den GAIKER zentro teknologikoa Kit ultrasentsible eta azkar bat garatzen ari da, SARS-CoV-2 birusa atzemateko PCR bidezko proben alternatiba gisa. Zentroa parte hartzen ari da, halaber, antigeno immunogeniko biralaren gainespresioaren bidez antigorputzak atzemateko bi teknologia erabilerrazen eta aplikaerrazen garapenean. Horretarako, CIC bioGUNE eta NEIKER zentroekin lankidetzan dihardu. InnovatekBi Krea enpresarekin ere elkarlanean ari da eraginkortasun eta iraupen handiko maskaren fabrikaziorako ehun eta formulazio berriak garatzen.\nI+Gko proiektu horiekin batera, GAIKER aholkularitza ematen ari zaie enpresa pribatuei eta administrazio publikoei diagnostikorako teknologia mota desberdinak erabiltzeko behar diren irizpideei buruz; bestalde, nazioarteko merkatuan eskuragarri dauden COVID-19aren diagnostikorako kit komertzialak ebaluatzen ari da. GAIKERi kontsultatzen ari zaio maskaren biobateragarritasuneko saiakuntzei buruz eta saiakuntza antimikrobiologikoei buruz —maskara horien ziurtapenera eta osasun-homologaziora begira—, baita diagnostiko birologikora bideratutako laginak hartzeko osasun-tresneriaren eta isipuen fabrikazioan erabilitako material motei buruz ere.\nAzkenik, GAIKEReko talde teknikoak eta ikertzaileak COVID-19aren laginetarako garraiobide biralen prestaketan eta dosifikazioan lagundu ahal izango du, eta gaixotasun horren diagnostikoa egiteko PCR analisiak egiten ere bai.\nEra berean, CIC biomaGUNE Biomaterialen Ikerketa Kooperatiboko Zentroak, Donostiako Parke Teknologikoan egoitza duenak, Osakidetzaren eskura jarri ditu bere laborategiak eta 7 laguneko taldea, eta egunero COVID-19 laginen garraio biraleko 3.000 hodi baino gehiago prestatzen dituzte.\nErakundeak premiazko 16 ikerketa-proposamen baino gehiago bidali ditu gaixotasunaren prebentziorako, diagnostikorako, tratamendurako eta monitorizaziorako, eta gaur egun ebaluaziopean daude.\nBizkaiko Parke Teknologikotik, CIC bioGUNE Biozientzietako Ikerkuntza Kooperatiboko Zentroa lan egiten ari da SARS-CoV-2 birusaren diagnostiko serologikorako teknika azkarrak baliozkotzea eta garatzea helburu duen proiektuan. Era berean, lan egiten ari da giza laginetan RNA modu automatizatuan ateratzeko laborategiko hainbat prozeduren arloko aholkularitzan eta balidazioan, baita PCR erabiliz birusaren RNA atzemateko prozeduren arloko aholkularitzan eta balidazioan ere.\nErakundea beste ekimen batean ere parte hartzen ari da; ekimen horren helburua da, biztanleria aktiboaren barruan, SARS-CoV-2 birusaren arrisku-taldeak ezartzea eta SARS-CoV-2 birusarekiko immunitatea garatzen lagun dezaketen faktoreak identifikatzea.\nErakunde horren laugarren proiektua zuzentzen da patologia hori definitzen duen erantzun immunea ezaugarritzeko metodo konputazional berriak aplikatzera eta gaixotasunak paziente batzuengan eragiten duen hantura-jauzi larria modulatzeko gai izango diren estrategiak eta tratamenduak proposatzera.\nEkimen horietan, CIC bioGUNE zentroa honako eragile hauekin lan egiten ari da: Atlas Molecular Pharma, NEIKER, GAIKER, BioEF, Osakidetza, Grupo Arquimea eta Deustuko Unibertsitatea.\nCIC nanoGUNE nanozientzietako ikerketa-zentroa lan egiten hasi da zeluletan birusa sar dadin saihestuko duen antibirala sortzeko ikerketa-proiektu batean. Proiektu hori abian jartzen ari da honako eragile hauekin elkarlanean: UPV/EHU, DIPC, Lurraren Zientzietako Andaluziako Institutua (IACT, CSIC-UGR), BioDonostia OII, Bioteknologiako Zentro Nazionala (CSIC), eta biomaGUNE.\nArnasgailuak eta aireztapen-soluzioak\nArnasketa-soluzioen beharrari erantzuteko, TECNALIAk arnasgailuak fabrikatzen laguntzeko hainbat ekintza egiten ari da Hersill fabrikatzailearekin elkarlanean, hau da, Espainiako merkatuko fabrikatzaile liderrarekin elkarlanean. Enpresaren ekoizpen-ahalmena handitzeko eta pieza batzuen hornidura-arazoak konpontzeko soluzioak bilatzen ari da. Horretarako, lankidetza-sarea handitu du, osagai kritikoen fabrikazioan laguntzen ari zaizkion enpresekin.\nBien bitartean, CIC biomaGUNE zentroa Numiotech enpresarekin elkarlanean ari da albaitaritzako arnasgailu mekaniko bat eskala handian eraldatzen eta fabrikatzen, COVID-19ak sortutako pneumoniak eta arnasketa-konplikazioak dituzten pazienteekin erabili ahal izateko. Proiektu horretan, erakundea harremanetan dago Sendagaien eta Osasun Produktuen Espainiako Agentziarekin, Getafeko Ospitalearekin, Jimenez Diaz Fundazioarekin eta Osakidetzarekin, Biodonostiaren bidez.\nTEKNIKER zentro teknologikoa, aldiz, parte hartzen ari da pazienteentzako arnasgailu baten diseinuan, garapenean eta fabrikazioan. Zehazki, egoitza Eibarren duen erakunde hau lanean ari da 'ambu' izeneko eskuzko berpiztaileak automatikoki eragiteko aukera emango duen eta arnasgailuaren funtzioak betetzeko aukera emango duen soluzioaren sorreran. "Ambu" da behar bezala arnasten ez duten pertsonei presio positiboko aireztapena ematen dien eskuzko gailu bat. Hartara, gailu horien eragingailua automatizatzearekin, aukera izango da une honetan berebiziko funtzioa bete dezaketen arnasgailuak lortzeko, nahiz eta arnasgailu artesanalagoak izan.\nProiektu horretan enpresa hauek parte hartzen dute: Wanbat, Cisco, Omron, Martinena, Igus, Ingeteam, Haku, Licuit eta Eper.\nArrasatetik IKERLAN zentro teknologikoa lan egiten ari da Euskadin larrialdiko arnasgailu mekatronikoak garatzearen bideragarritasuna egiaztatzeko azterketan. Proiektu horren garapenean kontuan hartzen ari da osagaien horniduraren ziklo osoa, fabrikazioa, muntaia, ziurtapena eta homologazioa. Horrez gain, Euskadin dauden osasun-sektoreko enpresen gaitasunak baliatzen ari da, baita IKERLANek duen produktu mekatroniko berriak garatzeko esperientzia ere.\nBig Data eta adimen artifiziala, osasunaren erreskatean\nInformazioaren eta komunikazioaren teknologien aplikazioaren alorrean, IKERLANek, TECNALIAk eta VICOMTECHEk datuen analitikan eta adimen artifizialean oinarritutako aplikazio teknologiko bat sortzeko proiektu bat garatzen ari dira, enpresek eta erakundeek konfinamendua amaitu ondoren lan-jarduera presentzialen berraktibazioa kudeatu ahal izan dezaten, pertsonen babesa maximizatuz.\nEkimen horren helburua da normaltasunera pixkanaka eta segurtasunez itzultzen dela bermatzea, gaixotasuna hedatzeko arriskua ebaluatzea ahalbidetuko duten ereduak erabiltzeari esker.\nAplikazioa BRTA aliantzaren zentroetan hedatu eta balidatuko da, baina Eusko Jaurlaritzako Ekonomiaren Garapen eta Azpiegitura Sailaren eskura egongo da, Euskadiko enpresak suspertzen laguntzeko tresna gisa.\nPazienteen jarraipen klinikorako ekimenetan eta jarduera ekonomikoa modu seguruan berraktibatzeko formulen bilaketan lankidetzan aritzeaz gain, VICOMTECH zentro teknologikoa zenbait enpresa-ekimen babesten ari da.\nMonitorizazioaren eta jarraipenaren esparruan, zentro teknologikoak adimen artifizialeko soluzioetan lan egiten du, transmisio-arriskuko iragarpen zehatzagoak egiteko. Horretarako, hainbat alderdi hartzen ditu kontuan, hala nola sintomak, aldagai klinikoak, aurrekariak eta bilakaera.\nIkuspuntu sozio-ekonomikotik, zentro teknologikoa Big Data soluzioetan lan egiten ari da, alderdi epidemiologikoak eta gizartearen, ekonomiaren eta lanaren arloko beste alderdi batzuk erlazionatzeko. Helburua da etorkizuneko krisiei aurrea hartzea eta lanera modu seguruan itzultzeko egoerak definitzea.\nInstalazioak eta tresneria lagatzea\nNEIKER zentro teknologikoak osasun-sareari laguntzeko erabilgarri dauden azpiegituren inbentarioa egin du, tresneria utzi dio Gurutzetako Unibertsitate Ospitaleari eta 1.000 segurtasun-buzo (norbera babesteko ekipamenduak) utzi dizkio Osakidetzari.\nBestalde CEIT —Másmóvil eta Matia Fundazioarekin batera— Lamourous adinekoen zentroa azpiegituraz hornitzeko lanean ari da, senideen eta instalazio horietan bizi diren pertsonen arteko komunikazioa areagotzeko.\nLehen sektorea, funtsezko egitekoa\nElikagaien segurtasunaren esparruan, bestalde, itsasoaren eta elikaduraren balio-katean espezializatuta dagoen AZTI zentro teknologikoak lan egin du arriskuak aztertzeko eta elikagaien hornidura bermatzera zuzendutako lehentasuneko ekintzak identifikatzeko metodologian oinarritutako estrategiaren definizioan eta inplementazioan, eta lan horretan Eusko Jaurlaritzako Nekazaritza, Arrantza eta Elikadura Sailburuordetzarekin eta balio-kate osoko enpresa adierazgarriekin elkarlanean jardun du.\nGainera, erakundeak prebentzio- eta jarduera-protokolo bat prestatu du arrantza-ontzientzat, nekazaritzako eta abeltzaintzako ustiategientzat eta elikagaien industriarentzat, eta protokolo hori inplikatuta dauden lehen sektoreko agenteei banatu zaie. Beste autonomia-erkidego batzuek eta Espainiako Nekazaritza, Arrantza eta Elikadura Ministerioak bere egin dute protokoloa.\nAzkenik, HORECA kanalaren salmentak gelditu direnez gero, eta retail-eko eta hurbileko dendetako kontsumoa handitu denez gero, zentro teknologikoa egunero egiten ari da oinarrizko produktuen prezioen bilakaeraren jarraipena, krisiak Euskadiko elikagaien ekoizpen-sektore nagusietan izaten ari den eragin ekonomikoa zenbatesteko eta eragin hori arinduko duten neurririk egokienei buruzko gomendioak egiteko.\nBRTA aliantzari buruz\nBRTA ikerketa kooperatiboko 4 zentrok (CIC BioGUNE, CIC NanoGUNE, CIC BiomaGUNE eta CIC EnergiGUNE) eta 12 zentro teknologikok (Azterlan, Azti, Ceit, Cidetec, Gaiker, Ideko, Ikerlan, Lortek, Neiker, Tecnalia, Tekniker eta Vicometch) osatutako aliantza da, eta aliantza horren helburua da euskal enpresa-ehunerako soluzio teknologiko aurreratuak garatzea.\nEusko Jaurlaritzaren, SPRI Taldearen eta hiru lurraldeetako foru-aldundien laguntzarekin, aliantzaren bidez lortu nahi da aliantza osatzen duten zentroen arteko lankidetza bultzatzea eta enpresei zuzendutako ezagutza sortzeko eta transmititzeko baldintzak indartzea, enpresen lehiakortasunari laguntzeko eta euskal gaitasun zientifiko-teknologikoa kanpoan proiektatzeko.\nBRTAren zentroek 3.500 profesional dituzte, Euskadiko I+Gko inbertsioaren % 22 biltzen dute, urtean 300 milioi eurotik gorako fakturazioa sortzen dute eta urtean Europako eta nazioarteko 100 patente sortzen dituzte.


Estatuak pandemiaren aurreko enplegu-maila berreskuratu du – Ekonomiaren KZ\n2021-07-20 2021-07-20 Andoni Beitia\tenplegu-maila, Estatua, pandemia, susperraldi\nKomodaren pandemiaren alderdi larriena igaro ondoren, normaltasun ekonomikora itzuli da pixkanaka, eta horrek enplegu-maila bera lortzea ahalbidetu du uztailean, pandemiaren aurreko Gizarte Segurantzako afiliatuen kopuruaren arabera neurtuta. Jose Luis Escriva Gizarte Segurantzako ministroak atzo iragarri zuenez, uztailean batez beste 45.000 eta 50.000 lanpostu artean izango dira aurreko hilabetean baino gehiago, eta krisiaren aurreko udako enplegu maila gaindituko dute.\nUztailaren 15era arte Gizarte Segurantzako afiliazioak eta enplegu-erregulazioko espedienteek izandako bilakaera aurkezteko prentsaurreko batean, Escrivak nabarmendu zuen “uztaila oso dinamikoa” dela enpleguari dagokionez.\nModu desestazionalizatuan, Escrivak aurreratu zuen afiliazioa 150.000 pertsonatan handituko zela hilabetearen amaieran, uztailean 19,41 milioi landun izatera iritsi arte, eta horrek erakusten du enpleguaren dinamismoa handiagoa dela ekainean baino.\nBatez beste, 14,5 milioi landun baino gehiago izango ditu hilabeteak, 2019ko uztailean baino gehiago.\nMinistroak azpimarratu duenez, enpleguaren osaera sektoreka eta kontratu motaren arabera aldatu egin da, eta, ondorioz, 430.000 langile gehiago daude kontratu mugagabearekin pandemiaren aurreko uztailean (2019koa) baino.\nJakina, ostalaritza eta turismoa bezalako sektoreekin, oraindik ere ziurgabetasun ugarirekin lan eginez, kontratuen behin-behinekotasuna mantendu egiten da, baina, ildo horretan, José Luis Escrivák aurreratu zuen espero duela udaren bueltan arau-neurri berriak “zabalduta eta zehaztuta” izatea, iraupen oso laburreko lan-kontratuak egiteko pizgarriak kentzeko, eta gainkotizazio gero eta handiagoa ezartzea, enpresa batek hilean egiten dituen langile bakoitzeko Gizarte Segurantzako baja-kopuruaren arabera.\n← Kontratu mugagabeak hazi egin dira Euskadin eta, bereziki, Gipuzkoan\nHerritarren % 2,5ek eskudirua pandemiagatik erabiltzeari utzi diote →


Ander Sarratea: “Ficobaren erronka da, hiruzpalau urtean, finantziazio mendekotasunik ez edukitzea" | bidasoamedia\nAbu. 4, 2017, 10:40 a.m. ekonomia\n**Hamabost urte beteko ditu, datorren urtean, Ficoba Euskal Kostaldeko Nazioarteko Azokak. 2003an zabaldu zituen ateak, 21 milioi euroko inbertsioa behar izan zuten hiru urteko lanen ondoren. Irungo Udalaren apustu hark zalantza handiak sortu zituen garai hartan. Lehen urteetan defizita eragin zuen, eta erakunde publikoen laguntza handia behar izan zuen.\nAzken urteetan, ordea, superabita sortuz joan da Ficoba, hasierako inbertsioa amortizatzeraino. 2016an, diru-sarrerek %11 egin zuten gora, 150.000 euroko superabitarekin. Ander Sarrateak (Irun, 1972) duela bost urte hartu zuen Ficobako gerentzia, eta erakustazokaren ibilbidea goranzkoa izan da harrezkero. Informazio Sistemetan ingeniaria formazioz, enpresa munduan ibili eta gero heldu zion proiektuari.**\nGipuzkoako pabiloia da Ficoba. Zabalera handiko lekua behar duten ekitaldiak hartzen ditu, Kursaalak ez bezala. Barakaldon BEC daukagu, Iruñean Refena, eta Halle d’Iraty Biarritzen. Bakoitzak bere bidea bilatzen du. Edonola ere, instalazioak ez dira dena. Lan talde profesionala eta sendoa behar da, urteetan zehar lortutako esperientzia duena. Alde horretatik, oso ondo kokatuta gaude. Bestalde, topoa oso gertu dugu, tren geltokiak ere bai, autopista bertatik pasatzen da… Oso leku estrategikoa da. Horrek eragina du, azkenean.


Otordu informaletarako sarrera bat | Consumer\nOtordu informaletarako sarrera bat\nTartaletak, nahi den osagaiaz beteak, jateko gogoa irekitzen duten entremes ezagunak dira\nEntremesak menuan sartzen ez diren eta janariaren hasieran zerbitzatzen diren platerak dira. Bere funtzioa apetitua irekitzea eta gustuaren zentzua kitzikatzea da, eta horrek funtsezkoa bihurtzen du haien aurkezpen ona. Bestalde, entremesek aparteko denbora ematen diote sukaldaritzari menua prestatzeko. Entremesen ohiko adibide bat tartaletak dira.\nZer dira tartaletak?\nTartaletak irin-oinarriko pasteltxoak dira, eta, normalean, tamaina txikikoak. Osagai nagusia betegarria da, hainbat generotakoa izan daitekeena, baina beste osagai batzuekin egindako dekorazioak izan ohi dituzte, eta tartaletak multzo ikusgarri eta gozo bihurtzen dituzte.\nHostorea eta pasta hautsia egiteko erabili ohi dira, baina choux orea eta brioche egiteko erabiltzen dena ere erabil daitezke. Masa horiekin hainbat forma ematen zaizkie tartaletei, hala nola, txalupa, saski edo kaxola. Normalean, barietate guztiak mokadu bakar batetik jan daitezke.\nTartaletek betegarri-forma eta -osagai asko izan ditzakete, hotzak zein beroak.\nTartaleten artean bolobanak ere sartuko lirateke, hostopilez eta era guztietako osagaiz beteak, hotzak zein beroak.\nTartaletek elikagai mota eta konbinazio asko dituzte lantzeko. Hala ere, oinarrizko bi aholku hartu behar dira kontuan. Lehenik eta behin, tartaletek maionesa edo arrosa saltsa badute (letxugez gain), kontserbatu eta hotzean zerbitzatuko dira. Bigarrenik, gazta koipetsuak edo esne-gaina daramatenean, laberatu pixka bat eta epel zerbitzatuko ditugu.\nHona hemen tartaletak betetzeko ideia batzuk:\nLetxuga xehatua, maionesa, tipulina eta pepinilloa ozpinetan eta izokin ketuaren zerrenda batzuk.\nLetxuga zerrendatan moztuta, melokotoi-puska batzuk, oilasko-bularki errea, saltsa arrosa eta tomatito koktel bat.\nHegaluze xukatuaren nahastea piper berdearekin eta piper gorriarekin, xehe-xehe eginda eta tomate-saltsarekin lotuta. Hotza zerbitzatzen da.\nLetxuga eta tomate zatitua txakarekin (karramarro-haragia), arrautza gogor xehatua. Nahasketa guztia maionesarekin lotzen da.\nAhate-urdaiazpikoa mahats zurituekin, foie-grasarekin. Pixka bat labekatuta zerbitzatzen da.\nUrdaiazpiko iberikoaren ebakinak emmental gaztarekin eta otarrainxka-kolita batekin. Pixka bat labekatuta zerbitzatzen da.\nTipula sueztitua, urdaiazpiko egosi zatitua, esne-gain likido pixka bat eta gainerretzeko gaztak. Gainerretako nahastea labean zerbitzatzen da.\nBetegarriak ez dira hemen amaitzen. Gure hozkailuak, irudimenak eta sen onak askoz konbinazio gehiago eman diezazkigukete.\nbeteak hilabete artean ingrediente deseado-eu janari informalak tartaletak


Dagoena kendu, eta deus ez jarri - Nafarroako Hitza Dagoena kendu, eta deus ez jarri – Nafarroako Hitza\nDagoena kendu, eta deus ez jarri\n2019, urriak 11 Aisialdia, Albisteak, Astekoa, Gizartea, Hezkuntza, nafarroa 392\nAzalpenik eman gabe. Iruñeko Udalak, bere kabuz, bertan behera utzi du Yoar elkartearekin zuen akordioa, Arrosadiko migratzaile ijito errumaniarrak artatzekoa. Iazko urrian sinatu zuten kontratua kolektibo horrek eta orduan Joseba Asironek (EH Bildu) zuzentzen zuen udal gobernuak. Urte baterako zen, bertze urtebetez luzatzeko aukerarekin. Lehen hamabi hilabeteak pasatuta, hutsean utzi du Enrique Maia (Navarra Suma) buru duen oraingo udalak.\nUnicef Nazio Batuen Haurren Laguntzarako Funtsak haurren lagun izendatu zuen Iruñea, urtarrilean. Hiriko agintariek Arrosadiko eta Azpilagañako umeekin kezka handirik ote duten zalantzan jarri dute Yoar elkarteko kideek, ordea, taldeak auzo horietako haur eta gazteekin egiten duen lan guztia gelditu baita kolokan, udalarekin zuten kontratua bertan behera gelditu eta gero.\nYoar elkarteko arduradunek argi dute arretaren kalitateak behera eginen duela, eta behera eginen duela, halaber, beren programetan hartu ahal izanen dituzten pertsonen kopuruak. Kontratua ez berritzeak ekarri baitu, jada, hilaren 17tik aurrera, hiru pertsona gutxiago ariko direla lanean taldean.\n“Ez digute azaldu zein den kontratua ez berritzeko arrazoia; programari buruzko ebaluaziorik ez dute egin; ez digute emaitzen berri eskatu; ez dute bertze alternatibarik jarri mahai gainean. Behar zen zerbitzu bat kendu dute, bertze deus eskaini gabe”. Horixe salatu du Yoar elkarteko kide Zahira Iturbidek. “Gerta zitekeela bagenekien, baina, hala eta guztiz ere, ezustean hartu gaitu gertatu denak”, erantsi du.\nYoar 1996. urtetik ari da Iruñeko Arrosadia eta Azpilagaña auzoetan lanean, haur eta gazteekin. “Auzo horietako herritarrek sortutako elkarte bat da; kezka zuten haurtzaroarekin eta haurren eskubideekin, eta arlo horretan eragiteko hasi ziren lanean”, azaldu du Iturbidek. Talde txikia ziren, hasieran, baina gora egin du inplikatu diren pertsonen kopuruak, eta horrek ekarri du Yoar elkarteko kideen lan esparrua zabaltzea.\nEgoitza Arrosadian du, auzoko zentroan. “Auzo konplexua da”, Yoar taldeko kideek erran dutenez. “Migratzaile anitz bizi dira hemen. Bertze toki anitzetan baino merkeagoak dira hemen etxebizitzak, eta horrek jendea erakarri du”. Auzoaren egunerokoaren bilakaerak eragin ditu aldaketak, bai eta gatazkak ere, hainbatetan. Arrosadiko auzoko zentroko paretetan ere agertu izan dira ijito errumaniarren aurkako pintaketak, adibidez.\nEgoerak piztu du Yoar elkarteko eta bertze hainbat kolektibotako kideen kezka; bai eta udalarena ere. Ondorioz, auzoko egoerari buruzko diagnosia egin zuten hiriko agintariek, eta mahai gainean jarri zituzten datuak, iaz: Arrosadiko biztanleen %34 daude pobrezia edo bazterketa arriskuan; kopurua anitzez handiagoa da bizilagun migratzaileen artean: %68. Eta 15 urte baino gutxiago duten migratzaileen egoera da larriena, ikerketak agerian utzi duenez, %47 bazterketa egoeran baitira.\nErrealitate horri aurre egiteko baliabideak urriak izan dira. Diagnosiak berak nabarmendu zuen bazterketa egoeran ziren pertsonak gizarteratzeko programarik ez zegoela auzoan. Yoar elkarteak, hain zuzen ere, behin eta berriz eskatu ditu baliabideak eta auzoan eragiteko tresnak, azken urteotan.\n2016. urtean, azkenean, elkarteak eta Iruñeko Udalak hitzarmena sinatu zuten. “Udalak bere gain hartu zuen prebentzioa lantzeko zerbitzu bat jartzeko ardura; bertze hainbat auzotan ere badira gisa horretako programak. Udalak, hain zuzen ere, auzo elkarteen bitartez hasi zen prebentziorako lan hori egiten”, erran dute Yoar elkarteko kideek.\nArrosadiko eta Azpilagañako haur eta gazte guztiekin lan egin izan dute taldeko arduradunek, baina Europa ekialdeko migratzaileen etorrerak aldatu egin ditu Yoar elkarteko kideen dinamikak, azken urteotan: “Ijito errumaniarrek behar eta ezaugarri bereziak dituzte, eta horrek ekarri du haiek artatzeko ahaleginak gure zerbitzuetatik kanpo utzi izana bertze erabiltzaile anitz”, azaldu du Itxaso Arangurenek. Hau da, Yoar taldeak ijito errumaniarren kolektiboa artatzeko bideratu behar izan ditu baliabide anitz, eta, ondorioz, bertze lan esparruak bazter utzi behar izan dituzte. “Ezin izan baitugu dena egin”.\n“Ijito errumaniarrek arreta handia behar dute; gobernuak ere esku hartu beharko luke, gure ustez, esparru guztietan eragin ahal izateko. Badira, adibidez, eskolan inoiz egon ez diren hamahiru urteko nerabeak. Egungo hezkuntza sistema ez da gai gazte horiek hartzeko. Egoerak okerrera baino ez du egiten pertsona horiek arreta osoa jasotzen ez badute”. Horixe nabarmendu nahi izan du Itxaso Arangurenek, egin beharreko lana zenbaterainokoa den azaltzeko.\n2018. urtean, bertze urrats bat egin zuen Iruñeko Udalak lan horretan laguntzeko. “Guk egiten genuen lana sendotu beharrean, bertze proiektu bat jarri zuen udalak martxan, bizikidetza lantzeko”, erran du Iturbidek.\nPrebentzioa lantzeko programa batekin eta bizikidetza lantzeko beste batekin, ontzat eman dute Yoar taldeko kideek azken urtean egindako lana. Lantaldea sendotu ahal izan dute, eta eskura izan dituzten baliabideekin, arreta hobetu. “Ijito errumaniarrak artatzen hasi ginenean, kolektibo horretakoak ez ziren erabiltzaileen kopuruak behera egin zuen nabarmen; egoera hori aldatzea lortu dugu”. Azken urtean, laurehun erabiltzaile inguru izan ditu Yoar elkarteak; haietatik 108 ziren ijito errumaniarrak: 59 adingabe, eta hamasei inguru 18 eta 25 urte bitartekoak. “Helduen artean, gehienak emakumeak izan dira”. Bertzeak bertze, alfabetatze programetan parte hartu dute Yoar taldeko kideek. Programa horietan bitartekari lana egin duten hainbat emakume errumaniar ijito ere aritu dira.\nDatozen hilabeteotarako ikastaroak prest zituen jada Yoar elkarteak, Iruñeko Udalaren erabakiaren berri jaso zuenean. Kontratua ez berritzeak ekarri du, ondorioz, ikastaro horiek guztiak bertan behera uztea: “Denak beteta zeuden; jendeak badu parte hartzeko gogoa eta interesa, eta ez dute ulertzen zergatik ezin izanen duten egin. Guretzat, zaila da azaltzea udalak hartu duen erabakia, guk ere ez baitugu inolako azalpenik jaso”, erran du Iturbidek.\nEneko Elizari eta Marta Tabernero aritu dira, azken hilabeteotan, udalarekin adostutako bizikidetza programan lanean. Hilaren 17tik aurrera, lanik gabe geldituko dira. “Tristuraz hartu dugu berria, baina larriena ez da gure egoera; guk eginen dugu aurrera. Arazoa da jende anitz geldituko dela behar duen arreta jaso gabe”, nabarmendu du Eneko Elizarik.\n“Ez dakigu zer eginen dugun; gure lan guztia berrantolatu behar dugu. Ezin izanen dugu lehen egiten genuen guztia egin”. Egoerak kezka sortu die Yoar taldeko kideei; eta, batez ere, ezintasun sentipena. “Zergatik hartu du udalak hartu duen erabakia? guri ez digute azaldu. Nork bere analisia egin dezala”.\nBilera bat eskatu dute auzoko hainbat elkartek, baina ez dute erantzunik jaso. Ijito errumaniarrak artatzen dituztenen Roma Sareko kideek ere idatziz egin dute eskaera, baina haiei ere ez diete deus erantzun.\nAurrera egin nahi dute Yoar taldeko kideek, bidea maldan gora dutela ederki jakin arren. Halere, Arrosadian eta Azpilagañan elkar ezagutu nahi duten bizilagunen ondoan jarraitu nahi dute, argi baitute hori dela bizikidetzaren gako nagusietako bat: ondoan dagoena ezagutzea. Gisa horretako zubi lana sendotu nahi dute, hitzarmenik gabe zaila dela jakin arren.\nIrudiak: Iñigo Uriz / Foku.\n« Feministak eta antiespezistak\nIritzia: Erromantizismo iraultzaileaz »


ELA eta LAB ez dira izango gaur Elkarrizketa Sozialerako Mahaian | Berria.eus\nEkonomia ELA eta LAB ez dira izango gaur Elkarrizketa Sozialerako Mahaian\nELA eta LAB ez dira izango gaur Elkarrizketa Sozialerako Mahaian\nSindikatu abertzaleek iragarri dute ez direla egongo Jaurlaritzako Enplegu Sailak biharko deitutako batzarrean.\nDuela urtebete egindako Elkarrizketa Sozialerako Mahaia. JAIZKI FONTANEDA /ARGAZK PRESS\n2017-07-17 / Xabier Martin\n"Elkarrizketa sozialik ez dago. Eusko Jaurlaritzak politika neoliberalak aplikatzen ditu, eta horretarako ez da saiatzen mugimendu sindikalarekin adostasunik lortzen". Argi baino argiago berretsi dute ELAk eta LABek ez direla joango biharko deituta dagoen Elkarrizketa Sozialerako Mahaira. "Langile klasearentzako bizi eta lan baldintza duinak ezartzeko lagungarri litzatekeen guztia horrelako mahaietatik kanpo erabakitzen da, gehienetan patronalarekiko bitariko elkarrizketan", esan dute sindikatu abertzaleek, ohar bateratu baten bidez. Benetan oinarrizkoak diren gaiak zerrendatu dituzte: lan eta pentsio erreformak, fiskalitatea, aurrekontuak, gizarte laguntzak, osasun arloa eta hezkuntza. "Politika neoliberalen inposizioa medio dela, edukirik gabeko mahai hutsalak" besterik ezin dela eratu uste du gehiengo sindikalak. Mahai hori zertarako eratu den ere garbi daukate: "Mahaiaren helburua da sindikalismoak laguntzea gobernuaren erabakiak. Horixe egiten dute CCOOk eta UGTk".\nBiharko deitu den mahaia "jatorrian ere gabezia demokratiko larri batekin" sortu zela uste dute. Mahaia osatzen dutenak gutxiengo sindikala eta "patronal guztiz autoritarioa" dira. ELA eta LAB kategorikoak dira lehen-lehenik Juan Mari Aburto, ondoren Angel Toña eta egun Beatriz Artolazabalek deitutako mahaiaren emaitzak azaltzean: "Ez dago langilerik mahai honek aurrerapausorik egin duela esango duenik. Gobernuek politika antisozialak aplikatu dituzte, eta patronalak lan erreformei ahal zuen zuku guztia atera die".\nAzkenekoz, duela urtebete bildu zen Elkarrizketa Sozialerako Mahaia, aurreko legegintzaldiaren hondarrean. Azken bilera horretan, iazko uztailaren 22an, eragin mugatuko itunak hedatzeko akordioa sinatu zuten CCOO eta UGT sindikatuek, Confebaskek eta Eusko Jaurlaritzak berak. "Akordio horren asmoa zen negoziazio kolektiboan gutxiengo sindikalari gehiengoak duen pisua aitortzea".\nHorregatik guztiarengatik, ELA eta LABentzat "ez litzateke koherentea" bilera horretan egotea; gai zerrendaren lehen puntua 2016ko uztailaren 22ko bileran negoziazio kolektiboari buruz iritsitako akordioen jarraipena ematea dela gogoratu dute sindikatu abertzaleek. "Hain zuzen, akordio horren aurka mobilizatu ginen".


Lauburua edo euskal esbastika\nLauburua edo euskal esbastika –\nEuskaldunok tipi-tipitatik ikusi izan dugu gure artean lau buruko ikur bitxi bezain eder hau. Beste garaietan abertzaletasunaren ikurtzat hartzen genuen, bere barruan ezkutaturik balego, kanpoan guztiz galarazirik zegoena. Bera zen gure nazio sentimenduen iturri isila, gure euskal nortasunaren altxor gordea, eta berarengan jartzen genuen askotan gure ikusmira, bera bailitzan gure izaera bereziaren oinarria, gure euskal kontzientzia zanpatuaren zimendu bizia.\nBera zen bandera eta suziria denbora berean, iragan ezkutuaren, orainaldi sufrituaren eta etorkizun askearen lotura magikoa. Itsaso eta izarra, sufrikario eta esperantza, iraganeko sustraiak eta geroko hegalak, izaera bera baten “atzo, gaur eta bihar” hitz batean. Eta horregatik, gure haur-esku dardaratiaren bidez, gure karpetak, liburuak eta kaierak, era guztietako lauburuz jantzi ziren gure ikasle-gogoetak beste dimentsio ezberdin batera eramanez.\nBat-batean, Bigarren Gerla Handiari buruzko film eta komikiekin topo egin genuenean, samindura eta tristura handiz, gure lauburuak senide gaizto bat zuela ikusi genuen. Gure lauburu ederra eraile nazien sinboloa bihurturik, nola ote? Ezin genuen ulertu, gure idealen ikurra, gure izaera eta askatasunaren sinboloa alemaniar nazien eskuetan eta banderetan. Nola eta zergatik ?\nZorionez, laster bilatu genuen irtenbidea, bereizketa. Alemaniar naziena karratua zen bitartean gurea biribildua baitzen eta beraienak ezkerretara begiratzen zuen bitartean, gureak berriz, eskuinetara. Eskerrak !\nHandik aurrera bide horretatik abiatu ginen, gure lauburu biribildu guztiak eskuin alderantz orientatuz. Hala ere, zenbait hilobi eta etxetako lauburu karratuak eta ezker alderanzkoak ikusterakoan kezka eta zalantza pizten zitzaizkigun gure baitan, baina ez ikusiarena eginez, aurrera jarraitzen genuen geurearekin. Beraiek beraiena eta guk gurea, bai horixe !\n1.- Esbastikaren zabalkundea.\nNahiz eta lauburua gure kulturan elementu handia izan, gaurko euskaldunok ondotxo dakigu lauburua eta bere izen generikoaz ezagunagoa den esbastika, ez dela bakarrik gurea, munduko lau haizetara zabaldurik dagoenez, gizateria osoarena baizik. Europa, Asia eta Ameriketako zibilizazioetan ikus daiteke, India, Txina eta Tibetetik Alemania, Euskal Herria eta Islandiaraino. Aztekengandik grekoenganaino. Beraz, munduko mutur batetik beste muturreraino. Kontuan hartu beharra daukagu esbastikak oso itxura bereziak har ditzakeela, hori bai mamizko izaerari ongi eutsiz. Alde batera edo bestera begira dezake, hiru, lau, sei, zortzi,… beso edo buru ukan ditzake, nahiz eta gure artean lau burukoa zabalduena izan; eta bere besoak karratuak edo biribilduak izan daitezke.\nEsbastikarik zaharrena Trantsilvanian aurkitu da eta dirudienez, Neolitoaren azken garaian egina omen dago. K. a. XIV. mendeko zenbait arrastotan agertzen zaigu berriro, eta baita Iliongo (Troiako) aztarnen artean ere. K. a. IV. mendean Indiako kulturan ikus daiteke, eta Txinan K. o. V. mendean. Mende bat beranduago, hots VI.ean, Japonian agertzen da eta garai hartan zabaltze-garapenean zegoen budismoak bere ikurtzat hartu zuen. Geroztik mundu osoan zehar zabaldurik ikusi ahal izan da, Grezian, Erromatar Inperioan, Germaniar Herrietan, Euskal Herrian, Bretainian, Errusian, Tibeten, bikingoen artean, Ipar eta Ertamerikako indiar kulturetan…\n1925. urtean, alemaniar nazismoak odol arioaren sinbolotzat hartu zuen, berarekin batera bere teoria arrazistak zabalduz. Bitxikeria bezala, aipatu beharra dago, 1925. urtean, Panamako kuna izeneko indiarrak matxinatu zirenean guardia nazionalak akabatuz eta beren lurretan “TULE” izeneko errepublika independentea aldarrikatuz, hondo laranjako ehunean egindako gurutze gamatua (1) banderatzat hartu zutela.\n2.- Esbastikaren sinbologia magikoa.\nBai Europan, bai Asian eta bai Ameriketan, esbastika ikur magikotzat harturik izan da. Sinisten denez, berotasuna eta energiaren iturria, biziaren hazia,… sinbolizatzen dituen eguzkia eta bere etengabeko mugimendua agerrarazten dizkigu. Erdigune batetik sortzen diren karratu edo biribil itxurako besoek (hiru, lau, sei, zortzi,…), eguzkiaren berotasun eta energiaren etengabeko dantza, jira-bira, adierazi nahi omen dizkigute. Ikusten dugunez, esbastika bi aldeetara bira daiteke. Ezkerretara mugitzen bada levogiroa edo ezkerbirakaria deitzen zaio eta eskuin alderantz mugitzen bada, berriz, destrogiroa edo eskuinbirakaria. Eta badirudi, aurkako mugimendu bikoitz honetan hartzen duela esbastikak bere sinbologiaren zentzurik handiena. Aitzinean daukagun edozein esbastika interpretatzeko orduan erne ibili beharra dago. Eskuin alderantz mugitzen den esbastikaren buruak ezkerrerat begira geldituko dira, eta ezker alderantz mugitzen delarik, berriz, buruak eskuin alderantz begira geldituko dira. Hori ongi barneratu behar da interpretazio egoki bat egin ahal izateko.\nAntzinako gizaki naturistak, mundua, osotasuna, bi aldetan banatzen zuen, bata ezkorra, gaiztoa, txarra, ankerra, itsusia,… eta bestea berriz, guztiz aurkakoa, hots, baikorra, ederra, ona, goxoa, jatorra,… eta bitasun honen erdian errotzen zituen bere izatea, bere bizia, eta baita bere inguruko izaki guztiena ere. Horrela, esbastika destrogiroak baikortasuna adierazten digun bitartean, levogiroak, berriz, bere aurkako zuzena, ezkortasuna alegia.\nBeste batzuek esbastika suarekin eta trumoiarekin lotu egiten dute, germaniar mitologian egiten den bezalaxe, baina bere barneko bikotasuna beti gordez eta agerian utziz. Alemaniako ideologo naziek, tibetar lamek bezala, ondotxo ezagutzen zuten esbastikaren sinbologia ezkutua eta horregatik bai lehenengoak eta bai bigarrenak baliatu izan dira bere esanahiaz eta bere itxuraz, beren asmoak eta gogoetak azalarazteko.Hitlerren banderan esbastika destrogiro ezkorra ezartzen zuten etsaien artean porrota eta etsipena zabaltzeko asmotan. Ez da kasualitatea, Errusiako frentea irekitzerakoan, Hitlerrek Kaukasoko zenbait menditan, eta eskalatzaileen bitartez, gurutze gamatuaren entseina gorri-beltza ipinaraztea, eta ez da kasualitatea ere, Tibeteko lamategietan (2) garai onak edo txarrak azaltzeko gurutze honi ematen dioten erabilpen grafiko adierazkorra.\nEuskal Herrian, nahiz eta sinbologia hau jadanik guztiz galdurik egon, eta duen zama apaingarria ahaztu gabe, lauburuaren eta zortziburuaren (3)erabilpena euskal nortasunaren baieztatze eta finkatzearen prozesuan sar genezake. Gauza bera egin genezake Bretainian hiruburuarekin (4), beraien nortasunaren eta nazionalismoaren banderatzat harturik baitaukate. Esbastikaren bitasunak antzekotasun handiak ditu munduko hamaika bazterretan, esate baterako, ekialdetarren oinarrizko printzipioen ikur magikoa den ying-yang delakoarekin, edo aurkako bi aurpegi zituen Jano jainko erromatarrarekin… edota euskaldunon sinismenetan agertzen zaizkigun aurkakoak diren jainko-jainkosen bikote ugari eta esanguratsuekin: Mari eta Maddu, Atarrabi eta Mikelats, Eki eta Ilazki, Amalur eta Itsaso, Ostots eta Sugaar…\nGaur egun, esbastikak bizi bizirik dirau munduko edozein bazterretan, herri eta kultura ugarien etxeetako hormetan, liburuetan, eraikinetan, apaingarrietan,… bere misterio gordea agerian utzi nahiko baligu bezala, bere magia esoterikoa beti present eduki nahiko balu bezala,… edo agian, bere besoen arteko estekagunean (5) ezkutatzen duen mugagabeko indar ikaragarria berriro gure artera askatu eta zabaldu nahiko balu bezala. Auskalo!\nGurutze gamatua: Alemaniar naziek erabiltzen zuten esbastikari ematen zioten izena.\nLamategi: Tibeteko apaiz budistak –lamak– bizi diren tenplu modukoak.\nZortziburu: Zortzi buru dituen esbastika mota. Euskaldunon artean oso erabilia izan da.\nHiruburu: Hiru buru dituen esbastika. Bretainian eta zelten artean oso erabilia izan da.\nEstekagune: Bilgunea, lotunea.\nesbastika, ikurrak, lauburua, Lauburua edo euskal esbastika, mitologia, sinboloak


Eman egun bateko bizia Ziburuko ikastolari - Elorrioko Txintxirri Ikastola\nEman egun bateko bizia Ziburuko ikastolari\n» Eman egun bateko bizia Ziburuko ikastolari\nDakizuen bezala, une larriak bizitzen ari da Ziburuko Kaskarotenea ikastola. Bertako auzapezak auzitara eraman du ikastola, egungo eraikinetik egozteko. Baionako auzitegian epaia galdu bazuen ere, Pauera jo zuen auzapezak, eta hango epaileak bat egin du haren eskariarekin. Joan den astean eman zuen epaia: Ikastolari iragan astearteko epea eman zion eraikina uzteko, handik aurrera, bertan jarraituz gero, eguneko ehun euroko isuna ordaindu beharko duela ohartaraziz.\nKaskaroteneak eraikin berean jarraitzen du, epe labur horretan ez baitu Ziburun beste lekurik topatu, eta nekez aurkituko baitu umeentzat egokia den beste eraikin bat. Egoera horren aurrean, asteartetik aitzina egunero ehun euroko isuna ordaindu beharko du.\nHori gutxi balitz bezala, auzapezak mehatxu egin du ikastolari ur eta argindar hornidura moztuko diola eta ikastola inguratzen duen segurtasun hesia kenduko duela. Mehatxua beteko balu, isunek eragindako gastuari argindarra sortzeko makinaria eta ur hornidura alokatzeko gastuak gehitu beharko litzaizkioke.\nTxikia eta jaio berria da Kaskarotenea. Gurasoek ezin diote aurre egin gainera datorkien gastu gehigarriari. Hori horrela izanik, Ikastolen Elkarteko Artezkaritza Batzordeak asteleheneko bileran erabaki zuen Kaskaroteneari laguntzeko diru bilketa kanpaina bat , “Eman egun bateko bizia Ziburuko ikastolari” deiturikoa, abiaraztea. Kaskaroteneari ezarritako isun bana ordain dezaten eskatzen die EHIk ikastola guztiei, elkartasun eta laguntza keinu gisa, eta euskal gizarteari egin zaion eskaeraren aurrean aitzindari eta eredu bihur daitezen.\nBide batez, “Eman egun bateko bizia Ziburuko ikastolari’ ekimena hedatzeko laguntza ere eskatzen zaizue ikastola guztiei.\nHauxe da diru bilketarako irekitako kontu korronte zenbakia.\nEuskadiko Kutxa ES37 3035 0059 88 0590731027\nEHIko Artezkaritza Batzordearen izenean\nKoldo Tellitu Mejia


Irati Bediaga galdakoztarrak idatzitako “Beldarren hegaldia” ipuinak irabazi du Mikel Zarate haur literaturako saria. Laugarrenez egin dabe Lezamako Udalak eta Elkar argitaletxeak sariketarako deia, Lezamako seme eta euskal kulturako sortzaile handia izandako Mikel Zarateren omenez.\nAmorebieta-Etxanoko Udalak urte birik baten deitzen dauen Aita Santi Onaindia Ikerketa Beka deialdia atara barri dau.\nEuskal literaturako gaien gaineko ikerketa-egitasmoak uztailaren 15era arte aurkeztu daitekez. Behin ebatzia emonda, urtebeteko epea eukiko dau bekadunak lana egiteko eta 9.000 euroko saria. Lana, ganera, argitaratu egiten da.\nAurten be Mendebalde Kultura Alkarteak jardunaldiak egingo ditu, maiatzaren 3 eta 4an Euskaltzaindiaren egoitza, Bilboko Plaza Barrian.\nAurten kirola izango da gai nagusia, euskerea eta kirola buztartuta. Horren ganean berba egiteko, hizlari aituak eta goi mailakoak egongo dira: Pedro Mari Goikoetxea, Jose Ramón Uriarte Katxin, Dabi Piedra, Abel Barriola, Koikili Lertxundi, Maider Unda, besteak beste.\nUrteroko moduan, omenaldia egingo da aurten be, kasu honetan Jose Angel Iribarri.


Euskara ardatz izanen du Aitzinaren kanpaina berriak | Euskal Herria | KAZETA\nEuskara ardatz izanen du Aitzinaren kanpaina berriak\nAitzina gazte antolakundeak "Zuk euskara, euskarak zu!" lelopean burutuko duen kanpaina berria aurkeztu du urriaren 9an. Euskara ardatz izanen dituzten lan ildoak plazaratu ditu militantzia-eredu berriei erantzuteko xedea duen antolakundeak.\nIurre BIDEGAIN|2018/10/10 13:55|0 iruzkin Eguneratua:\nEuskara, feminismoa eta etxebizitzaren gaiak lehentasunezkotzat jotzen ditu Aitzinak. Ildo horretatik, euskararen alde joko duen kanpaina berria aurkeztu du mugimenduak urriaren 9an Baionako herriko etxeko plazan. Ikasturte berriari begira egin dituen apustuak eta aurreikusitako lan ardatzak plazaratu ditu.\nLehen urrats gisa, "Euskararen alde, zuzen!" lelopean, euskarazko akatsak dituzten bide-seinaleak salatu eta erabateko zuzenketa eskatzeko ekimenak burutuko ditu. Bere erranetan, euskararen ezagupena oztopatzeaz gain, "mespretxu publikoaren" seinale dira erruak. Akatsak dituzten seinaleak salatzeko deia luzatu die herritarrei. Gisa berean, euskaraz bizitzeko ezintasuna salatzeko ekimen desobedienteak biderkatuko dituela iragarri du.\nHeldu diren hilabeteetan euskara erdigunean kokatuko duten egitasmoak burutuko dira Euskal Herrian, hala nola, Euskaraldia eta Korrika. Aste batez hizkuntza ohiturak aldatuko dituen proiektuari bere ekarpena egin nahi dio Aitzinak. Horretarako, "Ahobizi" formakuntzak eskainiko ditu hainbat gaztetxetan. Hitzorduei buruzko xehetasunak argitaratuko ditu ondoko egunetan.\nEuskal Elkargoak egindako urratsak "begi onez" ikusten ditu Aitzinak. "Urrats bat gehiago egitea borondate politikoaren kontua da. Urrats sinbolikoez harago joan behar da egun batez ofizialtasunaren urratsa burutu ahal izateko", nabarmendu du Aitor Servier Aitzinako bozeramaileak.\nEuskararen arloaz harago, zerbitzu militarrari ezezkoa adierazteko asmoaren berri ere eman du. Ikasleekin erantzun bat prestatzen ari dela aipatu du. Halaber, heldu den urtean Biarritzen iraganen den G7 gailurraren karietara, herrien burujabetzaren aldarria entzunaraziko duela dio.\nIaz etxebizitzaren problematikari buruzko lanketa burutu zuen mugimenduak. "Bilan gazi-gozoa egiten dugu. Alimaleko problematika korapilatsua da. Gazteriaren baitan kontzientziazio lan bat egin dugu, baina ez ditu espero genituen fruituak ekarri. Gazte sektore zabalago batzuk aktibatu nahi ditugu", azaldu du bozeramaileak. Geroari begira, etxebizitzaren arloaz arduratzen den taldeak lanean segituko duela erran du.


Odol emaileen elkarteak urteko egutegia finkatu du — Berbia\nOdol emaileen elkarteak urteko egutegia finkatu du\nAbuztukoa lotzeko dago baina gainontzeko 11 hilabeteetan odola emateko aukera izango da Oñatin\n2020. honetarako finkatu den odol ateraldi egutegian jaso denez, hil bakoitzeko lehen edo bigarren ostiralean izango dira odol ateraldiak gurean. Maiatzean dena den, araua apurtu egingo da eta odola emateko hitzordua hileko hirugarren ostiralean finkatu da. Abuztuan berriz, elkartearen autobusa Oñatira etorriko ote den zehazteke dago oraindik, baina gainontzeko hilabete guztietan odola emateko aukera izango da herrian. Horretarako, Donostiatik propio etortzen den mediku eta erizain taldea Enpresagintza Fakultatera hurbilduko da aurrez zehaztutako egunetan.\nOdola eman, urtean, gehienera, hiru aldiz eman dezakete emakumeek, hau da, ateraldi batetik bestera, lau hilabeteko tartea utzita. Gizonezkoek berriz, urtean, lau aldiz eman dezakete, hiru hilero- edo, beren eguneroko bizitzan ez dutelako odol galtze nabarmenik izaten.\nIaz odola ematera hurbildu ziren guztiak bereziki eskertu nahi dituzte Oñatiko odol emaileen elkartetik. Eta bide batez, odol emaile berri egiteko deia zabaldu nahi dute. Odol ateraldien kopurua jaitsiz doa Oñatin. Horregatik, urte berrirako helburua emaile berriak animatu eta lehengoko kopuruetara itzultzea da. Gonbidapen berezia egin nahi zaie orain arte odola sekula eman ez duten horiei, balizko odol emaile berriei, alegia. Odola emateko ez da aparteko baldintzarik bete behar; 18 eta 65 urte bitarteko edonor izan daiteke odol emaile baldin eta osasun ona badu. Hori ziurtatzeko, eta ez hartzaileak ezta emaileak berak inolako arriskurik ez duela izango ziurtatzeko, ateraldiaren aurretik mediku kontsultatik pasatzen da beti.\nOdola emateko urteko lehen aukera, lehen hitzordua, ostiralean bertan izango da, hilaren 10ean, Enpresagintza fakultatean, arratsaldeko 17:00tatik 19:00tara.


Zaretelako gara : Antxetamedia\nBizitza erdigunean hainbestetan aipatzen den garai hauetan, dependienteak diren pertsonen zaintzaz arduratzen diren hainbat emakumeren bizi esperientziak ezagutzeko tartea eta aukera izan dugu, “Zaretelako, gara” egitasmoari esker. Beren eguneroko jarduna, dependientea den pertsona horren bueltan antolatu behar izan dute gehienek. Lana eta aisia alboratu besteak beste, eta kasik horretara soilik bideratu beren denbora osoa. Zeinen gutxi hitz egiten da ordea gai honen inguruan. Bizitza erdigunean jartzea esaten denean, zein motarako bizitzaz ari gara? Zein eredu sustatzen da gaur egun? Eria etxean edukitzeak baditu ondorio zuzenak baina adineko zentro batean eguna pasatzerea joateak edota bizitzera joan beharrak ere, hainbat une gogor pasarazten dizkio familiari eta baita pertsona dependienteari ere, bereziki zenbait zentro edo gunetan dauden baldintzak direla eta. Milesker proiektuan parte hartu duzuen Laura Vara Jimenez, Kontxi Lopez Soria, Txelo Berra, Irene Colon, Nekane Saenz de Cabezon eta Coro, Consuelo, Mariaje eta Mari Angelesi. Gipuzkoako Foru Aldundiak lagunduriko proiektua da.\nNekane Saenz de Cabezon zaintzaile eta Gipuzkoako senideak elkarte kide (2020-11-17 10:24:13)\nNekane Saenz de Cabezonek, senideak ditu adinekoen egoitzetan. Bata jada hilik eta bestea egun bertan bizi da. Beren zaintzaz arduratzen da. Baina horrez gainera, “Gipuzkoako senideak” elkarteko kidea da. Elkarte honen helburu eta erronkak aipatzen ditu gurekin. Senide bezala, adinekoen egoitzekiko duten harremana, esku-hartze aukerak… aipatzen dizkigu. Milesker Nekane\nIrene Colon covid19 garaian amonaren zaintza lanak hizpide (2020-11-17 10:23:39)\nIrene Colonen amona, Intxaurrondoko Txara egoitzan bizi da. “Une batetik aurrera, ezinezkoa da pertsona hauek behar bezala etxean edukitzea. 24 orduko zaintza beharraz gain, baliabide material eta ekonomikoak behar baitira”. Amona bertara eramateko erabakia hartzea asko kostatu arren, lasai daude, nahiz eta aldarrikapen ukan. Bera ere “Gipuzkoako senideak” taldeko kidea da, eta COVID19ak nola kaltetu dituen aipatzen digu. Oso gogorra da kontatzen digun errealitatea.\nCoro, Consuelo, Mariaje eta Mari Angeles zaintzaile esperientziak (2020-11-17 10:22:54)\nCoro, Consuelo, Mariaje eta Mari Angelesek, Txelo Berrak dinamizatzen duen taldean parte hartzen dute. Egoera eta errealitate ezberdinak pairatzen ari dira, baina lauak dira pertsona dependieteen zaintzaile. Milesker lauei, zuen esperientziak gurekin partekatzeagatik.\nTxelo Berra zaintzaileen zaindari (2020-11-17 10:22:21)\nTxelo Berrak, pertsona dependieteen zaintzaz arduratzen diren pertsonen talde bat dinamizatzen du astero Oreretan. Urte luzeetako esperientzia dauka halako egoerak bizi dituzten pertsonekin lanean. Emakumeekin bereziki. Norberak bere burua zaindu behar duela aipatzen digu besteak beste. Eskerrikasko Txelo!\nKontxi Lopez Soria zaintzaileen zaindari (2020-11-17 10:21:52)\nKontxi Lopez Soriak, pertsona dependienteen zaintzaz arduratzen diren talde bat dinamatzen du Pasaian, astero. Bere esperientzia eta ikusmoldea ematen digu. Gisa honetako lana, aukeratu gabe eta bapatean etortzen direla aipatzen hasi dugu solasaldia. Milesker Kontxi!\nLaura Vara Jimenez amaren zaindari (2020-11-17 10:21:16)\nLaura Vara Jimenez, bere bizitza proiektua alboratu behar izan dut azken urteetan amaren zaintzaz arduratzen baita. Oso gaztea izanik ere, halako egoerarekin topo egin izanak, nola eragin dion eta ardura nola hartu duen aipatzen digu. Baita zen koste pertsonal dituen ere. Indarrean dagoen zaintza eredua zalantzan jartzen du Laurak. Eta ez du arrazoi faltarik. Milesker Laura zure bizi esperientzia eta gogoetak gurekin partekatzeagatik.


Alderantzizko proportzionaltasun funtzioa - hiru Presentacion - Urrutiko Lanbide Heziketako Institutua\nAlderantzizko proportzionaltasun funtzioaFunción de proporcionalidad inversa\nAlderantzizko proportzionaltasun funtzioa/\nk/x funtzioaren azterketa\nErrealitatean, maiz gertatzen dira bi aldagai erlazionatzen direneko egoerak, zeinetan beren biderkadura konstantea mantentzen den. Horrela gertatzen da, adibidez, depositu bat betetzeko denbora jakin batean behar den iturri baten emaria zehaztu nahi denean: emaria handitzean, denbora gutxitzen da, edo alderantziz. Erlazio hauek, alderantzizko proportzionaltasun funtzioak deitzen dira.\nAlderantzizko proportzionaltasun erlazioa\nAlderantzizko proportzionaltasun erlazioa x aldagai independentea eta y aldagai dependentearen artean ezartzen denari deitzen zaio, haien arteko biderkadura beti k konstantea izanik. Hau da: x × y = k.\nErlazio hau aldagai errealeko funtzio erreal baten gisa adierazi daiteke, alderantzizko proportzionaltasun funtzioa deitzen dena, eta horrela adieraziko litzateke:\nFuntzio hau zenbaki erreal guztien multzoarentzat definitua egongo litzateke, izendatzailea deuseztatzen den puntua ezik (hau da, x=0 denean).\nAlderantzizko proportzionaltasun funtzioaren espresioa aztertzen bada, eta k > 0 suposatzen bada, honetaz ohartzen gara:\nFuntzioa ez dago definiturik x=0 denean.\nx > 0 denean, funtzioa positiboa da, eta infiniturako joera du x-en oso balore txikientzat, eta aldagai independentea gehitu ahala zerora hurbiltzen da.\nModu berean, x < 0 denean, funtzioak balore negatiboak hartzen ditu. Beraz, minus infiniturako joera du x zerora jotzen duenean eta zerora hurbiltzen da x minus infinitura jotzen duenean.\nHortik ateratzen duguna da, alderantzizko proportzionaltasun funtzioa, k > 0 denean, jatorriarekiko eta bigarren eta laugarren koadrantearen erdikariarekiko simetrikoak diren bi adar dituen grafiko baten bidez adierazten dela.\nAlderantzizko proportzionaltasun funtzioaren adierazpen grafikoa, k > 0 denean.\nAlderantzizko proportzionaltasun funtzioaren espresioa, 45ºko giroa eragin zaion hiperbola ekilateroari dagokio.\nAlderantzizko proportzionaltasun funtzioa 45ºko giroa eragin zaion hiperbola ekilateroa da.\nAlderantzizko proportzionaltasun funtzioaren aplikazioak\nAlderantzizko proportzionaltasun funtzioa, fenomeno fisiko eta sozial askotan azaltzen da. Funtzio honen aplikazioa erakusteko kasu arruntak honakoak lirateke:\nGas ideal bat tenperatura k konstante batean jarrita sortzen duen bolumena eta presioaren arteko erlazioak, Boyle Mariotteren legea izenez ezagutzen den printzipioa jarraitzen du: P × V = k. Kasu honetan, definizio eremua, alderantzizko proportzionaltasun funtzioaren adar positiboa izango da bakarrik, bolumen eta presioak ezin baitira negatiboak izan.\nIturri baten emaria eta kapazitate jakin bat daukan depositu bat betetzeko behar duen denboraren arteko erlazioa.\nZirkuitu zati batean, potentzial diferentzia etengabea ezartzen denean korronte intentsitatea eta erresistentzia elektrikoaren artean dagoen erlazioa Ohmen legearen ondorioz: V = I × R. Intentsitatea eta erresistentzia alderantzizko proportzionaltasun erlazioan daude.\nSendagilearen kontsultara denbora jakin batean joaten diren gaixoen zenbatekoa eta medikuak gaixo bakoitzari eman diezaiokeen denboraren arteko erlazioa.\nAipatutako egoera hauetan guztietan, jokoan dauden aldagaiek, grafikoki hiperbola ekilatero batez adierazten den erlazio bat jarraitzen dute.


Gaua. Argazki tresnaz betea da gela. Hiru ziren kanpotik etorritako jaunak; eta hiruak hiru, bai larruz eta gantzaz. Gizon alai eta atsegina, zaharrena. Zorionekoa —zion berak— mendi alde hauetan bizi daikena. Bere buru soila orrazten San Pedrok baino lan gehiago ez zuken. Ikusten denez, ez du kalparrak egiten gizona: beste bien buru agertzen da.\nOraiko gazte, artist entzeko, erromesak iduri zuten besteak. Garai bateko fraile bizar kuzkurrez jantzia baten aurpegia. Bizkarra beteko txume molkotsa zuen bigarrenak gainean. Ipar aize finak aurpegira ekartzen zion, jostetan bezala, herriko neska mutilen barregura eta irria zerbait bazen baztarretan.\nHari mordo batekin dabil bizarduna. Bospasei mailako eskileran igorik txumaduna. Beltxarana hura; hau berriz gorri antza. Zuzendaria gurekin mahaian gaztaia jaten ari da.\n—Zer adierazten du ohitura honek? —galdetu du.\n—Ez dakigu, ba! erantzun dio Urbasa mendiko artzain izanak. Guk beti hala ezagutu dugu, eta hala jarraitu. Zergatik? Nork daki!! Auskolo noizkoa izango den.\n—Nola nahi dela —esan diet nik—, ur horrek une berriarekin zer ikusia izango du. Zertako, bestela, hamabiak jotzeko puntuan hartu? Egunez ere iturria hantxe egongo zen, ur eske joateko...\n—Itzuli asko eman izan dizkiot nik gauza horri, esan du beste batek. Uda ta negu atertu gabe darion iturria eta gizonaren egunak ez al dira, itzultzerik gabeko joaneran, elkarri iduriak?\n—Izan litekeena, dio artzainak. Itxura badu. Ur horren harian ikusiko zuten garai bateko gizonek, beren bizian ixil ixila dijoan denbora.\nLehenbiziko galdera egin duenak ez du gehiago hitzik atera. Iritziak jaso, eta berea ez eman. Izan ere, hortarako etorri da gure herrira.\n—Gaizki ulertu ez badut, hiru gauza ditugu hemen jasotzekoak —esan du zuzendariak—: agintarien mahaia, mutilen lasterketa eta uraren eskaintza. Lehenbizikoa bar genezake gaur eta beste biak biharko utz. Zer derizkiozue?\n—Zuk dakizu horren berri...; agindu.\nItsutzeko argi biziak piztu ditu, bat batean, bizardunak.\n—Bagara? —galdetu du nagusiak.\n—Nahi duzularik, erantzun dio gazte beltxaranak argiak hil; eta. Ez genion ordu arte hitz bat entzuna. Estreinekoa.\nTxumaduna gerrirainoko oihal ilun batekin estalita dago eskilera gainean. Bere lana hastera dijoa.\n—Gu ez bageunde bezala, elkarrekin hizketan ari zuek —esan digu nagusiak—; jan eta edan burua itzuli gabe. Gero, nik leihoa jotzean alkitatik mugitu eta mutilen bidera ateratzen hasi.\nArgi zuriz bete da berriz gela zaharra. Zer den ere, argi gutxiagorekin hobeki bilatzen zuen eskuak ahoko bidea. Ez genekien zertaz hitzegin, mihian lokarriak izan bagenitu bezala.\n—Zuek lasai! dio gure gizonak. Eta gero:\nErloju txiki bat ezkerreko eskuan eta txumadunaren tresna tik-tik-tik presaka antzean, ez da beste zentzajerik gela hartan. Ezkerretik eskubira biratu du lehenik txoria ateratzen deneko leihotxoa. Eraztun bati itzulia eman dio gero, bakoitzaren sudurra gertutik ateratzeko...\n—Aski —agindu du nagusiak erlojutxoari begira. Gelaren beste txoko batetik hartu behar genuke mahaitik mugitzea. Tresna azpira heldu zaizkizu bestela.\nHitzik erantzun gabe baztartu da txumaduna. Argiak hilak ditu bitartean besteak, eta neurriak hartzen lagundu dio. Hamaikak dira.\n—Laster bukatuko dugu gaurkoa.\n—Ez da neke haundiko lana, erantzun diogu.\nAzkeneko aldiz argia piztu duten garaian, zuzendariaren esanera alkitatik mugitu eta gelatik atera egin gara denok.\n—Gure kontu gainerakoa, esan du berak. Gauza batzuk moztea etorriko zaigu; komeni dena utzi ta bestea kendu.\nEz zuten oztopo haundirik izan; berez da lana oso urria eta luzea. Larunbata zen eta biharamonean lanera joaterik ez. Pozik zeuden gure gizonak.\nHerritarrak begira geunden bitartean puska guziak bildu zituzten beste hiruak. Gezurra dirudi zenbat gauza behar izaten duten.\n—Zer edo zer utzi al genezake hemen?\n—Bai, bai, bildurrik gabe; ez du inork ikutuko.\nAldameneko herrian: daude ostatuz, eta badijoaz. «Mercedes» haundia, etorri baino arinago joan da puska gehienak hemen utzita.


Ansauville - Wikipedia, entziklopedia askea.\nGrosrouvres, Hamonville, Minorville eta Royaumeix\n44 (%54.3) 38 (%46.9)\nAnsauville Frantziako udalerri bat da, Meurthe eta Mosela departamenduan dagoena, Ekialde Handia eskualdean. 2013an 84 biztanle zituen.\n2007an Ansauville udalerrian erroldatutako biztanleak 84 ziren. Familiak 32 ziren, horien artean 8 pertsona bakarrekoak ziren (4 bakarrik bizi ziren gizonak eta 4 bakarrik bizi ziren emakumeak), 12 seme-alabarik gabeko familiak ziren eta 12 seme-alabak dituzten bikoteak ziren.\n2007an 40 etxebizitza zeuden, 32 familiaren etxebizitza nagusia ziren, 3 bigarren erresidentzia ziren eta 5 hutsik zeuden. 37 etxeak ziren eta 2 apartamentuak ziren. 32 etxebizitza nagusietatik 28 bere jabearen bizilekua ziren eta 4 alokairuan okupaturik zeuden; 1ek gela bat zuen, 2 etxek hiru zituzten, 3 etxek lau zituzten eta 26 etxek bost zituzten. 23 etxek euren parking plaza propioa zuten azpian. 11 etxetan ibilgailu bat zegoen eta 18 etxetan bat baino gehiago zituzten.\nAnsauville udalerriko biztanleria-piramidea 2009an .\n2007an lan egiteko adina zuten pertsonak 52 ziren, horien artean 35 aktiboak ziren eta 17 inaktiboak ziren. 35 pertsona aktiboetatik 30 lanean zeuden (18 gizon eta 12 emakume) eta 5 langabezian zeuden (2 gizon eta 3 emakume). 17 pertsona inaktiboetatik 5 erretiraturik zeuden, 5 ikasten zeuden eta 7 "bestelako inaktibo" gisa sailkaturik zeuden.\n2000. urtean Ansauville udalerrian 4 nekazaritza-ustiategi zeuden, 324 hektarea erabiltzen.\nBNF: 15264088n (data)


Malaia garnet, Kenia / pyralspite kaltzio txiki batekin / Bideoa\nMalaia granatea, Kenia\nTags Malaia granatea\nMalaia garnet edo Malaya grannet izeneko barietate izen emozionala da, laranja apur bat arrosa, laranja gorrixka edo laranja granate horia, ilun koloreko piretxea, almandina eta spessartina kaltzio txikiarekin nahasita dagoen laranja zuritu arrosa, laranja gorrixka edo horia laranja horia. Malaia izena Swahiliera itzultzen da, "bat familia gabe" esan nahi duena. Ekialdeko Afrikan dago, Tanzania eta Kenya mugan dagoen Umba Haranean.\nGarneten espezieak kolore gorrietan daude, hala nola, gorria, laranja, horia, berdea, morea, marroia, urdina, beltza, arrosa eta kolorekoa, tonu gorrixkak ohikoena.\nKolore gorri koloreko gorria erakusten duen lagina erakusgai dago.\nGarnet espezieen transmisio transmisioko propietateak gemstone-kalitatearen gardenak diren espezieetatik abrasiboak diren industriarako erabilitako aldaera barietateetara bitartekoak dira. Mineralaren distira beiraz estalia da (kristalezkoa) edo erretxina (anbarra).\nGarnets nesosilicates dira formula orokorra izatea X3Y2 (Si O4) 3. X gune katioi divalent (Ca, Mg, Fe, Mn) 2 + eta Y katioi trivalentek (Al, Fe, Cr) 3 + kutxa zentralean kokatzen dute [SiO4] 4- en tetraedro tetraedro batean. Garnets gehienak kristal dodekaedroan aurkitzen dira, baina normalean trapezoedroaren ohituran daude. (Oharra: hemen erabiltzen den "trapezoedroa" hitza eta mineralen testuak gehienetan geometriko sendoaren icositetraedro detoidala deritzo.) Sistema kubikoan kristalizatzen dira, hiru ardatz dituelarik luzera berdina eta elkarren perpendikularra dena . Garnetsek ez dute haustura erakusten, beraz, estresaren azpian hautsi egiten denean, irregularreko pieza irregularrak sortzen dira (konnoidala).\nGranatea konposizio kimikoa aldatu egiten delako, espezie batzuen lotura atomikoak besteetan baino indartsuagoak dira. Ondorioz, mineral talde honek gogortasuna erakusten du 6.5 eta 7.5 inguruko Mohs eskalan. Almandinoa bezalako espezie gogorragoa sarritan erabiltzen da helburu urratzaileetarako.


Kaixomaitia.eus euskarazko kontaketa erotikoen lehiaketa abiatu dute\nPublicado 21/11/2020 11:43CET\nBILBO, 21 Nov. (EUROPA PRESS) -\nKaixomaitia.eus atariak euskarazko kontaketa erotikoen lehiaketaren lehen edizioa, Elkar argitaletxearekin elkarlanean. Lanak abenduaren 21a baino lehen igo beharko dira Kaixomaitia.eus atarian egokitutako web orrialdera, antolatzaileek jakinarazi dutenez.\nKaixomaitia.eus 2007an sortu zen euskaldunen harremanetarako webgune gisa, eta egun mota honetako euskarazko bakarra izaten jarraitzen du. Bere xedeen artean ditu, besteak beste, euskarazko edukiak sortzea eta zabaltzea, hala nola pertsonen arteko harreman afektibo eta sexualarekin dituzten orotariko gaiak, nahiz kontaketa edo ipuin erotiko laburrak, "sinetsita baitago euskararen normalizazioaren bidean ezinbestekoak direla euskarazko edukiak sortzea eta sarean ere zabaltzea".\nHelburu horiei jarraiki, aurten lehen aldiz antolatu du euskarazko kontaketa erotikoen lehiaketa, Elkar argitaletxearekin lankidetzan. 18 urte edo gehiagoko herritarrek parte hartu ahalko dute, eta izen-abizenak, posta elektronikoa eta harremanetarako telefono bat zehaztu beharko dituzte. Ezizen edo izen propioarekin parte hartu daiteke, baina azken zortzi finalisten artean geratuz gero, izen-abizen errealak erabili ahalko dira sari banaketa eta komunikazio lanetarako.\nLanak inprimaki bidez bidali beharko dira, helburu horretarako Kaixomaitia.eus atarian egokitutako web orrialdera. Parte hartzaile bakoitzak nahi dituen beste lan aurkezteko aukera izango du, eta kontaketen luzera 6.000 eta 20.000 karaktere artekoa izango da. Idazlanak euskaraz idatziak eta beste inon argitaratu gabeak izango dira.\nAurkeztu nahi diren lanak abenduaren 21a baino lehen igo beharko dira Kaixomaitia.eus-en egokitutako web orrialdera. 2021eko urtarrilaren 20rako aukeratuko dira zortzi finalistak, eta otsailaren 14ko astean ospatuko da sari banaketa ekitaldia. Abenduaren 21ean jasotako lan guztiak Kaixomaitiaren blogean argitaratuko dira, CCBYSA lizentziapean, eta epaimahaiari ere orduan helaraziko zaizkio lanak.\nEpaimahaia hiru lagunek osatuko dute: Dorleta Kortazar ipuin kontalariak, Antxiñe Mendizabal idazle eta editoreak eta Iñigo Arandia Kaixomaitia.eus-eko kudeatzaileak. Hirurek aukeratuko dituzte zortzi finalistak jasotako lan guztien artean. Ondoren, zortzi lan horiek Kaixomaitia.eus atariko harpidedunen artean baloratuko dira. Bukatzeko, balorazio hauei epaimahaikideen azken balorazio bat gehituko zaie, eta orduan zehaztuko dira hiru saridun nagusiak.\nTestuen kalitate narratiboa eta literarioa baloratuko dira, baita\nhizkuntzaren erabilera maila, eta bereziki erotismo, harreman afektibo eta sexualen kontaketan erakutsitako hiztegi, metafora eta esamoldeen aberastasun eta originaltasuna ere.\nKontuan hartuko da baita idazlanak genero berdintasunean eta honen errespetuan oinarrituak izatea, eta heteronormatibitatetik haratagoko harreman afektibo eta sexualen inguruko begirada ireki eta zabala proposatzea. Idazlan horiek Kaixomaitia.eus-en blogean nahiz sare sozialetan argitaratzean izan dezaketen edo izandako oihartzuna ere hartuko da kontuan.\nSariei dagokienez, irabazleak, 1.000 euro jasoko ditu, bigarren sailkatuak 500 eta hirugarrenak 250. Gainera, zortzi finalistek, Elkar argitaletxearen liburu sorta bana eta Elkar liburu dendetarako 100 euroko opari txartel bana jasoko dituzte.


Etorkizunak agerrarazitakoa | Bizigiro | Berria\nBBK fundazioak 'Bihar' eskultura jarri du Bilboko itsasadarrean, «lehiakortasun jasangarria» hizpide duen kanpaina baten harira. Ruben Orozco artistak sortu du artelana.\nBihar eskultura hiperrealista eta hari eusten dion egitura, Bilboko itsasadarrean, herenegun. MONIKA DEL VALLE / FOKU Tamaina handiagoan ikusi\nOrduak urpean igaro ondoren, ostera ere azaleratu da burutzarra Bilboko itsasadarrean: goizeko mareabeherak agerian utzi du neskaren sudur punta aurrena, bisaia osoa eta ilea 11:00 aldera, eta artelanari eusten dion egitura metalikoa azkenik, eguerdian. Gaztearen aurpegiera kezkatuak eta itsas mailaren gertutasunak estutasuna iradokitzen dute, itotzear dagoela dirudi, edo itotzetik supituki salbatuta, baina, edonola ere, halabeharrez erakartzen du ezbehar saihetsezinak: herenegun goizaldean jarri zuten Ruben Orozco mexikarraren Bihar pieza, 120 kiloko eskultura hiperrealista, eta ikusle andana bat gerturatu zitzaion, agerraldiarekiko jakin-minarekin. Hasieran, BBK fundazioaren kanpaina bati zegokiola baino ez zen jakinarazi.\nBigarren egunean, han dirau oraindik erretxinaz eta beira zuntzez eginiko obrak, Zubizuriren aldamenean eta bi segurtasun buia deigarriren artean; inguruan dago jendea ere, aurreko egunean bezala: pasealekuko barandari helduta, giza harresi moduko bat osatu dute neskaren begirada erregutzailearen aurrean, etengabean berritzen ari den murrua: argazki bat atera, eta aurrera jarraitzen dute ikusnahiek; haiek utzitako tokia berehala okupatzen du besteren batek, eskuko telefonoa prest duela.\nCarlos Arbizu obrari so dago farol baten paretik, eta argazkiak ateratzen ere ari da. Aurreko egunean ikusi zuen artelanaren argazkia, eta aldamenetik pasatu da goizean goiz, baina urek gordea zuten oraindik. «Ez zen ikusten, erabat estalita zegoen, eta imajinatu dut lapurtu egin dutela. Baina marea jaitsi denean, atera da poliki-poliki». Eskulturak «arreta piztu» dio, baina ez daki ezer hartaz: ez nork ondu duen, ez zertarako. Esanahia ere ez du batere argi, baina saiatu da interpretazio bat egiten. «Ura leporaino heltzen zaioenez, suposatzen dut larri-larri dabilela, ur azalera irteteko ahaleginetan».\nBestalde, «omenaldi» traza hartu diote Mari Carmen Beneitek eta Pilar Tajada Sanchezek. Ez dira bilbotarrak, turistak baizik, eta, hortaz, begitandu zaie izan litekeela tokiko erreferentzia bat, eurek ulertu ez, baina bilbotarrei ezaguna egingo zaiena. «Gizon aurpegia du, eta emakumezko ezpainak», adierazi du Tajadak, agerikotik tira eginez azalpen bat taxutzeko asmoarekin.\nArbizuri jazo bezala, itsasadarrak utzi dienean ikusi ahal izan dute artelana bi emakumeek, eta hori ondorioztatu dute, Beneitek azaldu duenez: «Harritu gaitu ez dakigulako zergatik dagoen itsasadarraren barruan. Izan daiteke Bilborekin edo itsasadarrarekin zerikusia duen zerbait omentzeko». «Susperraldi» bat iradokitzen dio artelanak. «Marea jaistean, norbait berragertzen da, agian emozionalki».\nEskulturaren berri egunkarian izan du Maria Rosa Bermejok, eta hura ikustera joan da itsasadarrera. Gogoratzen da Orozcok duela urte batzuk egindakoaz, hiperrealista hura ere, eta BBK fundazioak enkargatutakoa, orobat: adinekoen bakardadeaz hausnartzen zuen Bakardadean hildako azken pertsona. «Oso ona iruditzen zait oraingoa, bestea bezala. Originala da, ezohikoa; gustatzen zait».\nNievesi ere kosta egiten zaio buruarentzako azalpenik topatzea. Ez zuen eskulturaren berri, harekin topo egin du bat-batean, paseatzen ari zela, eta nabari zaio zurtuta geratu dela. «Harritzen duen hiperrealismoa da. Erakartzen nauen hermetismo bat du begiradan». Hori izan da lehen begi kolpeak eragin dion erreakzioa, baina hura mamurtu behar duela dio. «Hausnartu beharra daukat. Argazki bat atera diot, berriro ikusi ahal izateko; bihar ere etorriko naiz, eta agian iritzi osatuago bat edukiko dut». Oraingoz, irizpidea behintzat badu: «Kontenplazioaren bitartez pertsonen kuriositatea pizten duen oro iruditzen zait ona».\nIbiltarien zalantzak argitu zituen BBK fundazioak atzo, kanpainaren nondik norakoak xehatu baitzituen prentsa ohar batean. Bihar: geroa aukeratu izena jarri diote egitasmoari, eta, izenak iradokitzen duen moduan, etorkizuna du jomugan. «Lehiakortasun jasangarria» du hizpide kanpainak, zehazki. «Kontzeptu hori ulertzen dugu eredu sozioekonomiko baten moduan, zeinak lehenesten baituen ongizate estatua ekonomia hutsaren aurretik, bizitzako eremu eta rol guztietan».\nHori islatzeko, neska baten irudia hautatu, eta mareen mugimendua metafora gisa baliatu dute. «Itsasadarreko mareagora eta mareabeheren bidez denboraren etengabeko bilakaera islatzen da, eta hartuko ditugun erabakiekiko ikusmina adierazten dute, horiek determinatuko baitute hondoratuta biziko garen, edo ur gainean».\nPelikula labur batek biribiltzen du erakundearen kanpaina, distopia kutsukoa: etorkizun posible bat agertzen du, lehiakortasun jasangarria aukeratu ezean jazo litekeena, hain zuzen.


Txorientzat jantokia bulegoko leihoan (hara kaskabeltzak poz-pozik) — Eibar.ORG | Eibarko peoria\nHemen zaude: Hasiera / Blogak / Eibartik / Txorientzat jantokia bulegoko leihoan (hara kaskabeltzak poz-pozik)\nTxorientzat jantokia bulegoko leihoan (hara kaskabeltzak poz-pozik)\nAsier Sarasua 2018/10/15 08:05\nTxorientzat bazkalekua ipini genuen udaberrian eta pozik gaude. Uste dugu txoriak ere gustura daudela ;)\nUrte hasieran txorientzat jantoki bat ipini genuen bulegoko leihoan. Hainbat itxura eta egitura mota daude; guk plastikozko garden bat aukeratu genuen (gure bulegoko beira zabaletan ipintzeko errazena). Horrelako jantokiak ipintzea oso erraza da, eta merkea. Haziak, alpistea, intxaurrak, hurrak, kakahueteak... ipini eta kitto. Txorizaleontzat pizgarria da (bulegoko beste batzuk ere zaletu dira txorien joan-etorriak behatzera), eta txoriek ere apreziatuko dizuete (gehienbat neguan), kaloria-iturri erraz bat eskainiko diezuelako.\nHala ere, ez pentsa jantokia ipini eta biharamunean agertuko direnik txoriak. Pazientzia apur bat beharko duzu, txoriek aurkitu dezaten eta, batez ere, beldurra galdu dezaten zure etxeko leihora edo balkoira hurreratzeko. Gure kasuan oraindik eta zailagoa zen, leiho zabal-zabalak ditugulako bulegoan eta txoriek ikusi egiten gaituztelako bulegoan lanean (gure mahietatik metro t'erdi eskasera daukate jantokia). Horregatik, momentuz txoririk ausartenak bakarrik gerturatu dira jantokira. Kaskabeltz handiak (Parus major) izan ziren lehenengoak (txori ausart eta kuriosoak, benetan); gerora, txantxangorriak (Erithacus rubecula) eta parandak (Fringilla coelebs) ere hasi dira egunero-egunero etortzen.\nGoizeko lehen orduetan egoten da sartu-irten handiena, euren gosari-orduan. Hala ere, egun osoan zehar etortzen dira bisitan. Begirada azkar bat botatzen dute lehenengo, ikusteko ea arriskurik dagoen eta jakiteko zer dagoen jantokian. Arriskua sumatzen badute edo gustuko jatekorik ez badute aurkitzen, alde egiten dute; bestela, jantokira sartu eta bertan geratzen dira segundu batzuetan zehar jaten. Janaria handia baldin bada (intxaur zati handi bat), batzuetan bertan txikitzen dute, baina bestela mokoarekin hartu eta pareko zuhaitzetara eramaten dute, lasaiago jateko.\nTxori espezie bakoitzak ere bere ohiturak ditu. Kaskabeltzak, esate baterako, gehienetan bikotean datoz. Zuzenean ikusten ditugu pareko zuhaitzetatik hegan hurreratzen, zuzen-zuzen, eta lasai egoten dira jantokiko bazkan gustukoen dituzten janari-aleak aurkitzen. Parandak, ostera, beti bakarka ikusten ditugu, eta ez dira zuzenean etortzen bazkalekura. Lehenengo leiho parean daukagun habe batera gerturatzen dira eta handik ikuskatzen dute ingurua. Arriskurik ez dagoela ziurtatu ostean, orduan datoz jatera. Txantxangorria, berriz, nahiko beldurtia da. Askoz gutxiagotan dator (beti bakarka) eta denbora gutxi egiten du gurean. Seguru asko, ez dugu oraindik asmatu bere janaririk gogokoena eskaintzeko orduan ;)\nZain gaude, ea negua noiz etorriko. Ziur eguraldi hotzekin beste espezieren bat ere bertaratzen zaigula mokoka. Jarraituko dugu kontatzen.\netiketak: natura, codesyntax, hegaztiak, txoriak\n100mendi 2016 2018 Berbarik berba Danetik pixkat Eibarko euskara Euskara Natura ahotsak ahozkotasuna animaliak argitalpenak aurkezpenak berbarik-berba bideoak bioaniztasuna cde danetik-pixkat deporra eibar eibarko-euskara eibarorg eibartarrak ekitaldiak etnografia euskalherria euskalkiak euskara familia fauna gizartea haurrak hegaztiak historia internet irakurle-taldea kirola kultura liburuak literatura mendiak natura politika teknologia toponimia txori-izenak txoriak udala zerrendak zientzia


Besarkadak | Kultura | Berria\nDonostiako 66. Zinemaldia. VOYEUR ENEA\nPetra filmeko irudi bat. BERRIA Tamaina handiagoan ikusi\nBada besarkaden beharra bazterretan. Baita zinemaren munduan ere. Voyeurrari Zinemaldiko azken egunean suertatu zaio eszena: Maria Cristina hotelaren atzeko atarian, Enrique Urbizu zinema zuzendaria eta Jose Coronado aktorea, betaurreko ilunetan babesturik, pauso azkarrean sarrerarantz. Eta emakume adineko bat hurbildu zaio aktore espainiarrari: «Jose, emadazu besarkada bat, arren!». Eta eman dio, nola ez bada.\nJoaquin Cociña animazioko zinema sortzaile txiletarrak esandako hitzez gogoratu da voyeurra, La Casa Lobo film liluragarria Tabakaleran aurkeztu ondoren esanikoak: «Forma esperimentalagoak erabili edo ez, beti saiatzen gara publikoa besarkatzen, hasieratik senti dezala gure eskua, senti dezala gure babesa, eta elkarrekin egin dezagun bidea». Eta voyeurrari zerbaitek atentzioa eman dio esaldi horretan. Animaziozko zinema esperimentalean ari den egile batek nola onartu duen, inolako aitzakiarik edo konplexurik gabe, ikuslearenganako gertutasuna adierazi eta bueltan jasotzeko beharra. Eta intuizioa baieztatu dio Jaime Rosales zuzendari katalanak, Petra filmaren harira egindako elkarrizketan. Ez dakiela bere zinemagintza egiteko modua aldatu den edo bera aldatu den zinema ikusle gisa: bere filmak egiteko orduan beti izan dituela ikusleak buruan, baina sentitzen duela jendearengana (gehiagorengana) iristeko beharra. Aldarrikatzen duela artearen autonomia, baina baita eman eta jasotzekoa ere. Komunikazio zubigintza sortzekoa. Elkar besarkatzearena.\nFormalismo estetikoan indarra jarri dutenak komunikazio eta besarkada eske: zerbait aldatzen ari ote da hainbat moldetako bakardadeak azaleratzen ari diren gizarte garaikide likidootan? Voyeurrak aurten ikusi dituen film gehientsuenetan azaleratu baita gisa bateko edo besteko bakardaderik, begirada husturik, besarkaden esperorik...\nEgunean zortzi besarkada emanda salbu omen da pertsona tristuretatik. Baita zuhaitzei edo arbiari emanda ere. Zinematik atera, eta Zurriola pasealekuan gurutzatzen duen orori besarkadak ematea pentsatu du voyeurrak. Aztoragarriegia akaso. To zortzi besarkada hemendik!\nBelaunaldi baten uzta\nBost urteotan Donostiako Tabakaleran egonaldia egin duten zenbait artistaren obrak ikusgai jarri dituzte zentroan, aurreneko aldiz, 'Estudiotik at' erakusketan\nDon Inorrez musika taldeak 'Esku hutsik' bigarren lan luzea plazaratu du\nDon Inorrez musika taldeak 'Esku hutsik' bigarren lan luzea plazaratu du. Hamar kantuz osatuta dago, eta aurreko lanaren jarraipen gisa deskribatu dute\nGezurra nork kontatuko?


Euskal “Soft Power” gaur eguneko Japonian\nGure mundu globalizatu honetan, inoiz baino sarriago aipatzen eta aldarrikatzen dute “Soft Power”a, euskaraz “Botere Biguna” esan daitekeena.\nTermino hau Ipar-amerikar baten burutik datorkigu, Joseph Nye Harvard Unibertsitateko zientzia politiko irakaslearen burutik. Nye-k 2004an “Soft Power” izenburuko liburua argitaratu orduko ideia hau mundu osora zabaltzen hasi zen, nahiz eta izatez ideiaren zirriborroa 90eko hamarkadakoa zen. Nye-ren arabera, “Soft Power” estatu batek nazioartean konfiantza edo eragina jasotzeko duen ahalmena da, baina indar militarra edo ekonomikoa erabili ordez kultura edo balio politikoak baliatuz.\n“Soft Power”-a balia dezakeen subjektua ez da bakarrik estatua. Nazio bat, herri bat ere, esate baterako, “Soft Power”en subjektu bihur daitezke. Izan ere, Euskal Herria hein batean “Soft Power”en subjektu eraginkorrenetako bat dela esan liteke, behintzat gaur eguneko Japonian.\nJaponiarren Euskal Herriarekiko interesa 60ko hamarkadan pizten hasi zen, eta 80ko hamarkadan gailurra jo zuen, japoniar idazle ospetsu batzuek idatzitako saiakerei esker. XX. mendeko japoniarren interes handiena piztu zituzten euskal ezaugarriek erromantizismoarekin zerikusia zuten: euskararen ezaugarri linguistikoak eta independentzia lortzeko mugimendu sozialak batik bat.\nAldiz, Guggenheim Museoaren eraikuntzaz geroztik, euskal irudi berriak sortu dira japoniarren artean. Irudi berri horiei “euskal kulturaren trinitatea” deitzen diet nik. Hiru hauek dira, hain zuzen: musika, kirola eta jan-edana. Hiru bereizgarri horiek denak sentsualak edo zirrara sortzen dutenak dira, eta Japoniako eguneroko bizitzan pixkanaka nabaritzen ari dira. Fenomeno hau ulertzeko, nahikoak lirateke azken egunotako adibidetxo batzuk.\nMusikagintzan, Japonian zehar zabaldu diren 400 baino gehiago MUJI izeneko dendetan (MUJI produktu funtzionalak diseinu ikutu batekin eta prezio egokietan saltzen dituen denda da), euskal musika entzun daiteke, MUJIk Oreka TXrekin batera egindako elkarlana, txalapartak, txistuak eta beste euskal musika tresnek sortzen duten giroa MUJIk aldarrikatzen duen irudiarekin, hots, lasaitasunarekin, sinpletasunarekin eta naturaletasunarekin bat dator eta. Kirol arloan badago Athletic Peña Tokiotarra, non bazkide guztiak jatorrizko japoniarrak diren. Eta “Euskal Kirola (Basuku no Supootzu)” deitzen den rock talde japoniar bat ere badago. Gastronomiari dagokionez, Royal Host jatetxe kateetan (220 baino gehiago) euskal pintxoen festak ospatu dituzte. Tokio eta Osaka artean ibiltzen diren Shinkansen (Japoniako AHTa) barneko denda mobiletan salgai dago Lauburuaren diseinua daraman goxokitxoa, etab.\nDena den, hiru gai edo ezaugarri horien artean, argi dago Japoniako gizarte orokorrean eraginkorrena Euskal Herriko gastronomia dela. Ez daukagu estatistikarik, eta ez dakigu zenbat euskal jatetxe dauden Japonian. Hala ere, bistan da gero eta euskal jatetxe gehiago irekitzen direla besteak beste Tokion eta Osakan. Izan ere, nik konta ditzaket gutxienez hogei euskal jatexe Tokion. Sukaldari guztiak japoniarrak dira, Euskal Herrian ikasi dutenak. Baina orain dela hogeita hamar urte, euskal jatetxe bat baino ez zegoen Japonian.\nJaponiako lehenengo euskal jatetxea 1981ean sortu zen, Hakodate portu-hirian, Japoniako iparraldean dagoen Hokkaido irlan. Hor zegoen Japonian euskal gastronomia ezagutarazi zuen sukaldari aitzindari ospetsua: Koji FUKAYA jauna. 1947an Hakodaten jaio zen Fukaya. Egun 260.000 biztanle dituen hiri turistiko honetan dago Fukayak kudeatzen duen “Restaurante Vascu”, ortografia bitxia badirudi ere.\nFukayak Tokioko unibertsitate batean ingenieritza ikasi bazuen ere, sukaldaritza asko interesatzen zitzaion eta erabaki zuen gastronomia mundua ogibide hautatzea.　Zenbait urtez Japonian sukaldaritza ikasi eta praktikatuta, 1975eko apirilean bere kabuz joan zen Europara, sukaldaritza japoniarraz gain mendebaldeko sukaldaritza ikasteko beharra sentitu zuelako.　Fukayak hainbat jatetxeetako atea jo zuen aprendiz bezala onar zezaten eskatuz, baina ateak inoiz ere ez zitzaizkion ireki, gomendio gutunik ere ez zuelako eraman, honelako ohiturarik zegoenik ez zekien eta. Han-hemenka zebilela, neka-neka eginda lo egiteko toki bat bilatzen ari zenean, ustekabean Donostiako Renfe geltoki ondoko ostatu batean sartu zen. Non zegoen ere ez zekien.\nOstatu horretako andreari bere istorioa kontatu zion Fukayak, eta hurrengo egunean Donostiako jatetxe batera eraman zuten Hango sukaldariarekin elkarrizketatxo bat egin ondoren, aprendiz bezala onartu zuten. “Gurutze-Berri” zen jatetxea eta bertako sukaldaria Luis Irizar, euskal gastronomiaren berritzaile aitzindari ospetsua.\n1975ko udazkenetik 1977ko abendua arte Fukayak buru-belarri ekin zion Luis Irizarren jatetxean euskal sukaldaritzari, haren eskuzabaltasuna eskertuz, eta haren artisautza errespetatuz. Japoniara ituli zenean, erabaki zuen euskal jatetxe bat sortzea, ez Tokio megalopolian baizik eta Hakodate portu-hirian, bere sorlekuan. Izan ere, Irizarrek gomendatu baitzion Fukayari hiri txiki batean bultzatzea jatorrizko euskal sukaldaritza.\n1981eko urrian “Restaurante Vascu” izeneko lehenengo euskal jatetxea ireki zuen Fukayak. 1985ean ondoko beste leku batera mugitu zen, eta 2005ean “La Concha” izeneko beste euskal jatetxea ireki zuen. Ondo zihoakion, Fukaya esker onekoa izaki eta bere euskal erreferentziari eskertu nahi izan zion.\n"Restaurante Vascu"ren kanpoaldeko itxura\n"Restaurante Vascu"ren barnealdea\nHakodate hiriaren biztanle kopurua 1980an 350.000 zen. Garai hartan etengabe jaisten ari zen, ekonomia gero eta okerrago baitzihoan. Hori ikusita, euskal sukaldaritzarekin hiriaren berrikuntza bultzatzeko ideia bat bururatu zitzaion Fukayari: Donostiako Alde Zaharrean izaten den giro beroa Hakodate-ra eramatea. Eta 2004ko otsailean, lehenengo “Bar-gai (Bar karrika)” jaia asmatu eta antolatu zuen. Ideia xinplea eta ona. Hakodateko auzo zahar batean barrak, tabernak eta jatetxeak bildurik, pintxoak eta edariak zerbitzatzea, karriketan musikariak musika jotzen ibiltzen diren bitartean. Kontua da orduko japoniarrek pintxo bat eta edaria hartuta tabernaz taberna ibiltzeko, alegia poteoa egiteko ohitura gutxi zeukatela. Jatetxe batean sartuz gero, bertan zenbait ordu ematen zituzten normalean. Baina badirudi proposamena eta honelako bizipena asko interesatu zitzaiela Hakodatetarrei.\nLehenengo urtean 25 jatetxe bildu ziren. Partaide kopurua 440ra iritsi zen, gehienak bertoko jendeak. Ahoz aho “Bar-gai”ren fama zabalduz joan da, eta urtero bi aldiz, apirilean eta irailean, ospatzen dute. Eta azkeneko bi urteotan 70 jatetxe inguruk parte hartu dute eta bisitari kopurua 4.500 inguruan mantendu da, kanpotik etortzen diren turistekin batera. 2004ko otsailetik 2018ko apirila arte, orotara 104.000 pertsonak parte hartu dute “Bar-gai” horretan. Emeki-emeki arrakasta ekonomikoa lortzen ari zela ikusita, “Bar-gai” ideia Japoniako beste hiri batzuetan zabaltzen ari dira gaur egun.\n2018ko "Bar-Gai" jaialdira deitzen duen posterra\nBar-Gai delako elkarretaratzeetako baten irudia\nEgia esan, Fukayaren garaian, Euskal Herriaren ezagutza ez zegoen hain zabaldurik Hakodaten. Horregatik “Restaurante Vascu”n eta “Bar-gai” jaialdietan, batzuetan nabaria izan zitekeen giro espainiarra, “España“ izen arras ezagunarekin exotismoa sustatzen zutelako. Baina, gaur egun, Euskal Herria aipatuz, gastronomiaren bidez hiriaren berrikuntza bultzatzeko ideia hautatu dute Japoniako hegoaldean dauden bi hirik, Japoniako Kyushu irlaren ekialdean dauden bi hiri industrialek: Nobeoka (120.000 biztanle) eta Saiki (72.000 biztanle). Bi hiri horietako alkateek 2016an elkar-deklarazio bat egin zuten: “Ekialde Kyushu Euskaditu dezagun”. Bertoko gastronomia haziz hirigintza berpizteko proiektua da. Aipagarria da, urte berean, Tokioko kanpoaldean dagoen Isumi hiriak (38.000 biztanle) ere antzeko plana ofizialki adierazi zuela: “Isumi Hiria Donostiatu dezagun”. Proiektu hauen ondorioa hemendik bizpahiru urtera begiratuko behar genuke.\nFukaya chefa, lehenengoa ezkerrean, txapela buruan\n"Ekialde Kyushu Euskaditu dezagun" deklarazioa bi elkarteekin\nNire buruari askotan galdetzen diot nondik datorren japoniarren Euskal Herriarekiko hainbesteko interes edo atxikimendua. Gaiak sakonago aztertzea merezi duela uste dut. Baina seguru esango nuke euskal “Soft Power”a sartzen hasia dela gizarte japoniarrareko sektore edo zati batzuetan.


Euskal Jai egun eguzkitsua Getarian - Urola Kostako Hitza : Urola Kostako Hitza\nOstiralean hasi ziren getariarrak Euskal Jaia ospatzeko beroketekin. Izan ere, Gure Txeruk antolatuta, arratsaldeen haurrek dantza emanaldia eskaini zuten, eta gauean dantza emanaldi nagusia egin zuten, J.S. Elkano musika eskolaren laguntzarekin.\nGaur, berriz, 10:30etik 14:00etara bertako produktuekin osatutako azoka egon da frontoian. Eguerdian, musika eskolako trikitilarien emanaldia izan da plazan eta 12:30ean herritar dezente elkartu da dantza egitera Gazte Alaiak txistularien laguntzarekin. 13:15ean, Larrain Dantza egin dute plazan, eta handik ordu laurdenera helduen (14 urtetik gora) eta gaztetxoen (14 urte arte) irrintzi lehiaketa izan da.


Bortzirietako Euskara Mankomunitatea 2011-09-21 0 Iruzkin\nBortzirietako Euskara Mankomunitateak 6 urte bitarteko umeak dituzten gurasoentzako ikastaroa antolatu du. Ikastaroa urriaren 4, 11 eta 18an (asteartez) izanen da, arratsaldeko 4:30etik 6:30 arte, Berako Mukixu Haur Eskolan.\nIzen ematea Bortzirietako Euskara Mankomunitatean egin behar da, 948 634 125 telefonora deituta, edo euskara@bortziriak.eus helbidera idatzita, urriaren 3a baino lehen. Matrikularen prezioa 15 eurokoa da, eta transferentzia bidez ordaindu behar da, dirua bi kontu hauetako batean sartuta: 3035 0135 91 1350013416 / 2054 0190 33 1100000029. Izen ematen duten guztiek izen bereko materiala hartuko dute, doan.\nIkastarora haurrak eramaten ahal dira. Gurasoak ikastaroan dauden bitartean, haurrak bertan egonen dira, begiraleek zainduta. Azkeneko saioan, haurrek ere parte hartuko dute.\nIkastaroan parte hartzeko gurasoek lehentasuna izanen dute. Ikastaro hau aproposa da guraso guztientzat, baina bereziki euskara ikasten ari direnentzat, baita euskara ulertuta ere solasteko zailtasunak dituztenentzat ere. Bertzalde, haurrak zaintzen aritzen diren aitatxi-amatxiek eta zaintzaileek ere parte hartzen ahal dute. Azkenik, hezitzaile eta begiraleek ere egiten ahal dute ikastaroa, baita Haur Hezkuntzako irakasleek ere.\nIkastaroa Urtxintxa Eskolak emanen du. Eskola hori aisialdiko gaietan aditua da, eta gisa honetako ikastaroak ematen esperientzia handia du. Gainera, gai honi buruzko material ugari argitaratu du. Punpalaplan materialaren egilea da Urtxintxa Eskola. Informazio gehiago: www.urtxintxa.org.\nTtipi-ttapa: Punpalaplan gurasoentzako ikastaroa antolatu du Bortzirietako Euskara Mankomunitateak


TKE Ligako 2003ko denboraldia - Wikipedia, entziklopedia askea.\nTKE Ligako 2003ko denboraldia\n2003ko San Miguel Liga\nAstillero izan zen San Miguel Ligako lehenengo txapelduna.\nEstropadak 18 estropada\nHasiera 2003ko uztailaren 5a\nAmaiera 2003ko irailaren 28a\nTxapelduna SDR Astillero (162 p.)\nTxapeldunordea CR Mecos (143 p.)\nOhorezko tx. San Juan (131 p.)\nOrio AE (127 p.)\nJaitsiera Zarautz AE (23 p.)\n2003ko TKE Liga San Miguel Ligaren lehenengo denboraldia izan zen.\nGuztira, hamabi elkartek hartuko dute parte TKE Ligako lehenengo denboraldian. Kantabriak hiru ordezkari izango ditu, Galiziak beste horrenbeste (Pontevedrako bi eta Coruñako bat) eta Euskal Herriak, azkenik, sei (lau gipuzkoar eta bi bizkaitar) .\nAstillero "San Jose XII" El Astillero Kantabria\nZarautz "Enbata" Zarautz Gipuzkoa\n2003ko txapelketa hemezortzi estropadek osatu zuten, nahiz eta hauetatik hamabost baino ez izan puntuagarriak. Azken bi estropadetan, hurrengo denboraldian TKE Ligan egoteko play-offa jokatu zen Isuntza, Trintxerpe, Ur-kirolak eta Zarautzen artean.\n1. ONO Bandera Castro Urdiales, Kantabria 2003ko uztailaren 5 San Juan\n2. Pereira Bandera Moaña, Pontevedra 2003ko uztailaren 12 Astillero\n3. Concello de Boiroko Bandera Boiro, Coruña 2003ko uztailaren 13 Astillero\n4. Pedreñako Bandera Marina de Cudeyo, Kantabria 2003ko uztailaren 19 Astillero\n5. Flaviobriga Bandera Castro Urdiales, Kantabria 2003ko uztailaren 20 Astillero\n6. Pasaiako Ikurrina Pasaia, Gipuzkoa 2003ko uztailaren 27 Castro\n7. Hondarribiko Ikurrina Hondarribia, Gipuzkoa 2003ko abuztuaren 2 Mecos\n8. Lekeitioko Ikurrina Lekeitio, Bizkaia 2003ko abuztuaren 3 Astillero\n9. Outon Fernandez Bandera O Grove, Pontevedra 2003ko abuztuaren 9 Astillero\n10. 2003ko abuztuaren 10 Hondarribia\n11. Castro Urdialesko Bandera Castro Urdiales, Kantabria 2003ko abuztuaren 15 Astillero\n12. Zarauzko Ikurrina Zarautz, Gipuzkoa 2003ko abuztuaren 16 Astillero\n13. Orioko Bandera Orio, Gipuzkoa 2003ko abuztuaren 30 Astillero\n14. Astilleroko Bandera El Astillero, Kantabria 2003ko abuztuaren 31 Mecos\n15. Bermeo Hiriko Ikurrina Bermeo, Bizkaia 2003ko irailaren 20 Orio\n16. Telefonica Bandera Zarautz, Gipuzkoa 2003ko irailaren 21 Astillero\n17. BBK Ikurrina Portugalete, Bizkaia 2003ko irailaren 27 Astillero\n18. El Corte Inglés Bandera Getxo, Bizkaia 2003ko irailaren 28 Orio\nEmaitza Arraun Elkartea Puntuak 1 2 3 4 5 6 7 8 9 10 11 12 13 14 15 16 17 18 Estropadak Lorpena\n1 Astillero 162 - 12 12 12 12 10 7 12 12 9 12 12 12 5 11 12 - - 11 Txapelduna\n2 Mecos 143 - 11 10 10 9 11 12 10 9 3 9 9 9 12 10 9 - - 2 Txapeldunordea\n3 San Juan 131 - 7 6 11 7 7 11 8 11 10 11 7 11 10 9 5 - - 1 Ohorezko txanda\n4 Orio 127 - 9 7 4 11 2 9 7 10 8 8 11 7 11 12 11 - - 2\n5 Castro 112 - 8 5 8 6 12 8 6 7 5 2 10 10 9 8 8 - - 1\n6 Cabo da Cruz 110 - 5 11 3 1 8 10 11 8 11 5 8 8 7 7 7 - - -\n7 Hondarribia 97 - 4 8 7 3 9 6 3 4 12 7 4 6 8 6 10 - - 1\n8 Urdaibai 92 - 6 9 9 8 6 5 9 6 4 10 5 5 4 4 2 - - -\n9 Pedreña 73 - 10 4 1 10 3 3 5 5 6 6 6 3 6 2 3 - - -\n10 Tirán 52 - 3 2 5 2 5 2 2 2 7 4 3 2 2 5 6 - - -\n11 Isuntza 48 - 2 3 6 4 4 4 4 3 2 3 1 4 3 1 4 - - - Jaitsiera play-offa\n12 Zarautz 23 - 1 1 2 5 1 1 1 1 1 1 2 1 1 3 1 - - -\n2003ko TKE Ligako Txapelduna\nPlay-offean lau elkartek hartu zuten parte; alde batetik, TKE Ligako azken bi sailkatuak (Isuntza eta Zarautz) eta, bestetik, Federazio Ligako denboraldia aurreneko bi postuetan amaitzea lortu zuten bi ontziak (Trintxerpe eta Ur-Kirolak gipuzkoarrak).\nTrintxerpe "Ilunbe" Trintxerpe, Pasaia Gipuzkoa 2.a (Fed.L)\nUr-Kirolak "Koruko Ama" Donostia Gipuzkoa 1.a (Fed.L)\nZarautz "Enbata" Zarautz Gipuzkoa 12.a\nPortugaleten eta Getxon ospatu ziren bi estropadetan, Isuntza Arraun Elkartea izan zen nagusi eta taldeak maila eustea lortu zuen. Bestetik, norgehiagoka bizia izan zen bigarren eta hirugarren postua erabakitzeko Trintxerpe eta Zarautzen artean. Azkenik, lehenengo ontziak 2004ko TKE Ligarako postua irabazi zuen .\n1 Isuntza 8 4 4 2004ko TKE Liga\n2 Trintxerpe 6 3 3\n3 Zarautz 4 2 2 2004ko Federazio Liga\n4 Ur-Kirolak 2 1 1\n2003ko Play-offeko Irabazleak\nIsuntza AE Trintxerpe KE\n↑ 2003ko San Miguel Liga Partaideak. 2013.07.02\n↑ 2003ko Liga San Miguel Play-offa, emaitzak. 2013.07.03\nAzken aldaketa 12 apirila 2022(e)an, 19:54(e)tan\nOrriaren azken aldaketa: 12 apirila 2022, 19:54.


IMS Aholkularitza » Bezeroari begirako antolakuntza, pertsonengan oinarritua\nIrtenbide eraginkorra eta konpromisoa\nHasiera » Zerbitzuak » Antolaketa Eredua » Ereduaren Garapena » Bezeroari begirako antolakuntza, pertsonengan oinarritua\nBezeroari begirako antolakuntza, pertsonengan oinarritua\nEnpresa-erakunde ororentzat lehentasun nagusia izaten da bezeroen aurrean balio erantsia edukitzea, beren beharrak gogobetetzeko eta leialtasuna lortzeko.\nGainera, enpresa proiektuan parte hartzen duten pertsonek gero eta profesionaltasun handiagoz jardun dezatela lortzeak konfiantza eta bermea eskaintzen ditu, erakundeak aurrean dituen erronkei erantzuna emateko beharrezko direnak.\nAipatutako lehen elementua lortzeko, berriz, beharrezkoa da enpresaren prozesuak antolatzea bezeroengana argi eta garbi orientatzeko, balio erantsian oinarriturik betiere; horregatik, prozesuen inguruan eraginkortasunez antolatu behar dugu, prozesuen emaitzez arduratzen diren lantaldeetan. Pertsona hauek, gainera, taldean lan eginez, arriskuak hartzen dituzte, konfiantzaz komunikatzen dira, prozesuak zein lan-inguruneak hobetu eta berritzen dituzte; funtsean, lana askatasunean eta lankidetzan bizi dute, bezeroen aurreikuspenak bete ahal izateko.\nIMS Aholkularitza erakundeekin elkarlanean aritzen da antolakuntza eredua alda dezaten. Gaur eguneko ereduaren gakoak eta oinarriak identifikatzen ditugu, aldaketa-aukerak ebaluatzen ditugu, eta abiarazi beharreko proiektua planteatu eta zuzentzen dugu, norabide egokian eraginkortasunez aurrera egin ahal izateko.\nIMS AHOLKULARITZA Olaso 27, behea - Pab. 43 - 20870 Elgoibar - Tlf: 943740855 Kontaktua